title: Dûkers sykje op de taast en mei sonar yn Frjentsjerter haven

maintext:
Dûkers fan de marine sykje woansdei al sûnt ein fan de moarn yn de haven fan de Frjentsjerter Wettersportferiening nei de fermiste Dénis Heinen. De 26-jierrige Heinen út Soest ferdwûn yn de nacht fan sneon op snein nei in jûntsje stappen. Hy lei mei syn boat yn de haven oan de Frisia. Nei alle gedachten is hy dêr oerboard slein. Sneintejûn is de plysje ynskeakele. Dy siket sûnt dy tiid nei de fermiste man.
Yn gearwurking mei de wetterplysje en de provinsje is no ek de marine ynskeakele. Marinedûkers sykje de haven no systematysk ôf. Om't der kwealik sicht is ûnder wetter wurdt dat op de taast en mei sonar dien. De haven is ôfsletten. Boaten meie der net út of yn. Famyljeleden fan Heinen ha by de syktocht yn de haven west.
"We helje alles út de kast om dizze man te finen," seit plysjewurdfierder Anne van der Meer. "It is behoarlike klus, de jachthaven is frij grut en der binne meardere skipshûzen. Tongersdei sille we wer sykje, dan mei speurhûnen en in sonarboat." Salang't de dûkers yn it wetter binne, bliuwt de jachthaven ôfsletten en kinne boatsjeminsken der net út.


title: Motortreffen by Holwert: 320 motors knalle de pier op

maintext:
Op it motortreffen op de pier by Holwert binne tongersdeitejûn neffens earste skattingen sawat 320 motorriders ôf kaam. Dêrmei is it it grutste motortreffen fan Noard-Nederlân.
De moeting waard organisearre troch de Fryske Motor Rider. De FMR sprekt fan in sukses, nettsjinsteande de hurde wyn en de kjeld. Ferline jier kamen der sawat 150 motorriders op it Fryske treffen op de pier fan Holwert ôf. It treffen is echt bedoeld as moeting. Der binne gjin aktiviteiten.

fasttext_language: fy


description: Hoefolle leven feroarsaakje de flechten fan Lelystêd Airport boppe Fryslân? Woansdei wurdt dat metten mei in Boeing.

title: Ministearje docht lûdsmjittingen mei Boeing boppe Fryslân

maintext: Mei in Boeing wurdt woansdei in saneamde 'belevingsvlucht' útfierd boppe in diel fan ûnder oare Fryslân en Grinslân. Doel fan de flecht is dat bewenners fan de gebieten ûnder de fleanrûtes fan Lelystêd Airport it lûd fan in fleantúch yn harren eigen omjouwing belibje kinne.


title: Gjin play-offfinale SC Hearrenfean nei ferlies yn Utrecht

maintext:
SC Hearrenfean is der sneontejûn net yn slagge de finale fan de play-offs om Europeesk fuotbal te heljen. Nei de oerwinning yn de earste wedstriid (4-3), gie de ploech fan trainer Jurgen Streppel yn it twadde duel ûnderút yn Utrecht (2-1). Op basis fan útdoelpunten geane de Domstedelingen nei de finale, wêryn't Vitesse de tsjinstanner is.
It earste gefaar fan de wedstriid kaam al nei trije minuten spyljen fan de foet fan Arber Zeneli, mar de Kosovaar skeat de bal oer de goal fan Utrecht-keeper David Jensen. Healwei de earste helte wie ferdigener en âld-Utrecht-spiler Dave Bulthuis ticht by in treffer, mar syn kopbal gie krekt njonken.
Even letter krige Hearrenfean in domper te ferwurkjen doe't doelman Martin Hansen ûngelokkich op de grûn foel nei in botsing mei Sean Klaiber. De Deenske keeper koe net fierder en waard ferfongen troch Wouter van der Steen.
In nije domper barde fiif minuten foar it skoft. Rico Strieder helle fan krekt bûten it sechtjinmetergebiet út, seach de bal efter Van der Steen yn de goal ferdwinen en sette dêrmei Hearrenfean op in 1-0 efterstân.
Gjin lykmakker
Nei de tee kaam it der noch minder út te sjen foar Hearrenfean doe't Mark van der Maarel de skoare ferdûbele. Dizze stân betsjutte útskeakeling foar Hearrenfean en dus moast de efterfolging ynset wurde. Marco Rojas, ynfallen foar Pelle van Amersfoort, bracht it ferskil werom ta ien doelpunt, mar dat wie noch hieltyd te min om de finale fan de play-offs te heljen.
Hearrenfean hie in twadde goal nedich en gie fol op de oanfal spyljen. Ynfaller Jizz Hornkamp wie tichtby, mar seach syn kopbal keard wurden troch Jensen.
FC Utrecht - SC Hearrenfean 2-1 (1-0). 39. Rico Strieder 1-0, 58. Mark van der Maarel 2-0, 78. Rojas 2-1. Giele kaarten: Sander van de Streek, Willem Janssen, Ramon Leeuwin (FC Utrecht), Denzel Dumfries (SC Hearrenfean).
Opstelling SC Hearrenfean: Hansen (28. Van der Steen); Dumfries, Høegh, Bulthuis, Pierie; Thorsby, Van Amersfoort (72. Rojas), Kobayashi (63. Hornkamp); Ghoochannejhad, Veerman, Zeneli.


title: Drokke Befrijingsdei yn Ljouwert ferrint sûnder ynsidinten

maintext:
De nasjonale fiering fan it Befrijingsfestival yn Ljouwert is sneon goed ferrûn. It wie de folsleine dei tige drok yn de stêd, mar der is troch de plysje gjin melding makke fan grutte ynsidinten. Yn totaal hawwe sa'n 100.000 besikers de Fryske haadstêd besocht.
Premier Rutte
It offisjele programma fan de lanlike fiering sette om it middeisoere útein yn de Blokhúspoarte. Dêr hâlde filosofe Stine Jensen de 5 maaie-lêzing. It selskip fan pommeranten, mei premier Mark Rutte, moete yn de Blokhúspoarte ek de 94-jierrige Gerrit Fokkema yn syn eardere sel, dêr't er yn de oarloch finzen siet.
Befrijingsfjoer
Dêrnei gie it selskip fan pommeranten nei it Aldehoustertsjerkhôf om dêr it befrijingsfjoer te ûntstekken as sinjaal fan de lanlike start fan it Befrijingsfestival. It fjoer gie per ûngelok fuortendaliks wer út, mar nei in healoere slagge it de organisaasje de flam wer brâne te litten.
Kanadezen
Seis Kanadese feteranen, dy't belutsen wiene by de befrijing fan Fryslân yn de Twadde Wrâldoarloch, rieden yn jeeps fan de Blokhúspoarte rjochting it befrijingsfjoer op it Aldehoustertsjerkhôf.
Drokte yn iepenbier ferfier
Fanwegen it grutte tal reizgers fan en nei it Befrijingsfestival, sette Arriva sneon ekstra bussen, treinen en personiel yn. It grutte tal reizgers soarge foar drokte yn bussen en treinen, mar ta neamensweardige fertragingen hat dit net laat.
Goede sfear
Rûnom yn de stêd wie in grut ferskaat oan aktiviteiten. Op ferskillende poadia waarden optredens jûn fan ûnder oaren Chef'Special en ek wie der in Wâldrock-reüny. Yn de Prinsetún wie in spesjaal bernefestival en yn de Blokhúspoarte wiene der fersetsferhalen te hearren. Njonken de ferdivedaasje, it iten en it drinken, koene besikers ek genietsje fan skitterjend waar. Neffens de plysje wie de sfear yn de stêd dan ek goed.


title: Slachtoffer ynternetfraude: "Sokke dingen barre no ienkear"

maintext:
Se fynt it wol in bytsje dom fan harsels, mar oan de oare kant: sokke dingen barre no ienkear. Wiesje Jansma fan Snits is slachtoffer wurden fan de man út Ljouwert dy't tiisdei foar de rjochter stie fanwege grutskalige ynternetfraude en oplichting.
Reiske
Jansma lies op Facebook in opropke fan, wat sy miende, in freondinne wie dy't ferlet hie fan jild foar in reiske mei har man. En dat fan dat reiske mocht dy man net witte. Sa rekke Wiesje Jansma fjouwerhûndert euro kwyt oan de man dy't him dêr no foar ferantwurdzje moast by de rjochter.
Dossier folle grutter as tocht
De saak is grutter fan omfang as earder tocht waard. Op it lêste momint binne 240 saken oan it dossier taheakke. Sadwaande rint de rjochtsaak noch en kaam it tiisdei noch net ta in strafeask.


title: Hearrenfean ferliest fan Feyenoord; berikt dochs play-offs

maintext:
Sportklup Hearrenfean hat de play-offs om Europeesk fuotbal berikt. De ploech fan trainer Jurgen Streppel ferlear snein yn it Abe Lenstra Stadion de lêste reguliere kompetysjewedstriid fan it seizoen mei 3-2 fan Feyenoord. Nettsjinsteande it ferlies, einigje de Feansters yn de top acht fan de earedifyzje en is in plak yn de play-offs in feit.
Feyenoord begûn sterk oan de wedstriid, hie mear balbesit en kaam nei tsien minuten op foarsprong troch in goal fan Steven Berghuis. De Feyenoorder bleau ek dêrnei gefaarlik en makke krekt foar it skoft syn twadde fan de dei.
Knotsgekke slotfaze
Yn de twadde helte kaam Hearrenfean goed werom yn de wedstriid. Nei ferskate kânsen oer en wer, wie it Jordy Bruijn dy't yn de 78e minút de oanslutingstreffer makke en in minút letter makke Feyenoorder Jan-Arie van der Heijden in eigen goal: 2-2.
Der like in stunt yn de maak doe't Hearrenfean inkelde minuten letter ek noch in penalty takend krige om't Bruijn ûnderút helle waard. Arber Zeneli skeat lykwols min yn, wêrnei't Feyenoord-keeper Justin Bijlow de bal kearde.
De wedstriid waard krekt foar it einsinjaal beslist troch âld-Hearrenfeanspiler Bilal Basacikoglu, dy't de 3-2 binnenknalde efter keeper Martin Hansen.


title: Needklok It Fryske Gea oer massale stjerte ûnder ynsekten

maintext:
Natuerorganisaasje It Fryske Gea liedt de needklok oer massale stjerte ûnder ynsekten. Yn in artikel seit It Fryske Gea-direkteur Henk de Vries dat de kâns grut is "dat it folsleine bouwurk fan it libben op ierde ynstoart".
Bettere kar meitsje
Ien fan de earste saken dy't oars moat, is it brûken fan gif om pleagen en planten te bestriden. Gewoane boargers kinne bygelyks as konsumint betiden ek in bettere kar meitsje foar duorsume produkten en fansels soargje foar in ynsektfreonlike tún.
De situaasje yn it boerelân kin folle better, fynt De Vries, mar dat is foar in yndividuele boer hiel dreech om te feroarjen.
"It moat boeren net de kop kostje"
Foarsitter Trienke Elshof fan boere-organisaasje LTO regio Noord fynt it dreech om op basis fan wat wy no witte fan de ynsekten yn Nederlân, gau grutskalige feroaringen yn gong te setten. De kwaliteit fan de produkten kin dêrtroch minder wurde, je hawwe mear kâns op minne rispingen en de konkurrinsjeposysje mei it bûtenlân komt ûnder druk te stean.
"It moat boeren net de kop kostje", seit Elshof, dy't lykas De Vries ek seit dat it breed oppakt wurde moat, want de boeren kinne it seker net allinnich.


description: Tiisdei binne de lêste eksamens en dan sit it derop! Dêrom waard de learlingen frege: Hoe silsto reagearje asto slagge bist?

title: Eksamenpraat #11: Hoe silsto reagearje asto slagge bist?

maintext:
Foar de rubryk Eksamenpraat is Omrop Fryslân op 'en paad en giet by skoallen yn it fuortset ûnderwiis del. Op de middelbere skoallen dogge de learlingen eineksamens. Op it Bogerman College yn Snits wurde tiisdei de lêste eksamens makke. Dizze dei stiet yn it teken fan frjemde talen, sa as Russysk, Arabysk mar ek Frysk. Foar de learlingen sitte de eksamens der dan op. Dan is de swiere lêst fan 'e skouders.
Omrop Fryslân seach foarút mei de learlingen nei wannear't sy slagge binne. Dêrom waard de learlingen frege: Hoe silsto reagearje asto slagge bist?


title: FIDEO: Omrop Fytsbân as rêder yn need

maintext: Omrop Fryslân wie op pinkstermoandei rêder yn need mei harren eigen Omrop Fytsbân bus. Yn rekôrtiid waarden dielnimmers mei lekke bannen en oare euvels wer op wei holpen om sa rjochting de finish yn Boalsert te kommen. En dêr wiene wy fansels ek mei in kamera by...


title: Persoan oerboard op Noardsee: rêdingsboat Skylge alarmearre

maintext:
Ferskate stasjons fan de KNRM binne sneintejûn alarmearre troch in melding fan in persoan dy't oerboard slein is op de Noardsee, sa'n hûndert kilometer noardwest fan Skylge. It giet om in persoan dy't oan board fan it bulkskip de 'Seastar Endeavour' wie. De Kustwacht is in sykaksje start nei it bemanningslid.
Under mear in rêdingsboat fan de KNRM op Skylge waard alarmearre. Ek is in SAR-helikopter oproppen. De Kustwacht ropt skippen yn 'e omjouwing op ekstra op te letten op it oerboard sleine bemanningslid.


description: Van der Meulen naam yn 2016 ôfskied fan it keatsen, mar belibbet in suksesfolle come-back.

title: Partoer Johan van der Meulen wint Gouden Willempartij yn Menaam


description: Wander en Jelle de Haan fertelle harren ferhaal oer de mishanneling dy't harren oerkaam is it ôfrûne wykein op Frou Rock. Se binne der bot troch oandien.

title: Mishannele twilling De Haan: "Wy tochten dat wy deaslein waarden"

maintext:
De dieders wiene foar de beide slachtoffers folslein ûnbekenden. "It hat in grutte ympakt, want je witte net wêrom't se it dien hawwe en oft se klear binne of net. Want se moasten ús wol hawwe. Se hawwe twa kear by ús west."
Gjin risiko
Wander en Jelle binne sels al fiif jier organisator fan in oar festival yn Bitgummole: it Súdhoekster Beachfestival, mar nei oanlieding fan de mishanneling hawwe se besletten dêrmei op te hâlden. "Je hearre fanalles: dat it dêr miskien mei te krijen hawwe kin. En as der al in kâns is dat it dêrmei te krijen hat, dan wolle wy net it risiko rinne dat der soks achterwei komt."


title: Wrâldprimeur mei heechrendemintspanielen yn Toppenhuzen

maintext:
Toppenhuzen krijt in wrâldprimeur mei in sinnepark mei nije heechrendemintspanielen fan it Dokkumer sinnepanielebedriuw PowerField. Dy panielen wol it bedriuw tegearre mei it Noard-Hollânske bedriuw Energyra meitsje yn in sinnepanielefabryk dy't no yn Zaandam boud wurdt.
Goedkeape panielen út Sina
PowerField nimt dizze stap no't de plannen foar in eigen sinnepanielefabryk yn it Grinzer Appingedam net trochgean. PowerField-direkteur Siemen Jellema: "Dat is wol in teloarstelling. Der hienen 180 man oan it wurk kind. Dat is spitich, mar der binne mondiale ûntwikkelingen, dêr't we neat oan dwaan kinne."
Neffens PowerField kin it bedriuw net op tsjin de produksje fan goedkeape panielen út Sina. Sineeske bedriuwen kinne mei help fan de oerheid maklik fabriken bouwe en sa goedkeap panielen meitsje.
Konkurrinsje oangean
PowerField wol de konkurrinsje mei de standertpanielen út Sina oangean mei de eigen heechrendemintspanielen."Normaal wol in ynvestearder it jild sa gau mooglik wer werom", fertelt Jellema. "Mar ús panielen kinne langer mei, wol tritich jier. Dan soe dat in better finansjeel plaatsje opsmite moatte."
It twa hektare grutte terrein dat by Toppenhuzen oanlein wurdt, soe dêrfoar it testfjild wurde. De fergunning is noch net hielendal rûn, seit Jellema. "Wol is alles klear om yn te tsjinjen. Alles liket goed."


description: Omrop Fryslân is fan 1 july ôf wer oeral yn Nederlân te sjen op telefyzje foar minsken dy't KPN hawwe. Sûnt ferline simmer kinne KPN-klanten bûten de provi

title: Omrop Fryslân TV wer oeral yn Nederlân by KPN te sjen


title: Net genôch wetter ûnder fearboat fan en nei It Amelân

maintext: De fearboaten fan en nei It Amelân hienen woansdei bot lêst fan fertraging. Neffens Wagenborg Passagiersdiensten kaam dat omdat der net genôch wetter ûnder de boat siet om op folle krêft farre te kinnen. De hiele dei wie der sprake fan fertraging fan sawat in heal oere. Dy rûn tsjin de jûntiid op. De lêste boat fan it eilân hie in fertraging fan njoggentich minuten.


description: It tema fan de Berneboekewike 2018 is Freonskip.

title: Hanneke de Jong skriuwt Aksjeboek foar bern 2018

maintext: Hanneke de Jong skriuwt it Aksjeboek foar Bern 2018. It wurdt in boek foar bern yn de ûnderbou, geskikt om foar te lêzen of om sels te lêzen. It boek slút oan by it tema Freonskip fan de Berneboekewike 2018. It Aksjeboek sil yn de perioade fan 29 septimber oant en mei 31 oktober te keap wêze foar de aksjepriis fan 4,95 euro en wurdt útjûn troch útjouwerij Bornmeer.


title: De Wâldsang achtste op Europeesk Kampioenskip Brassbands

maintext:
Op it Europeesk Kampioenskip Brassbands yn Utrecht is De Wâldsang út Bûtenpost sneon achtste wurden. Op it ferplichte stik dat se freed spylje moasten, krige de brassband ûnder lieding fan Rieks van der Velde 91 punten. Op it wurk fan de frije kar krigen se 90 punten fan de sjuery.
Mei elkoar strieden 12 brassbands om it kampioenskip dat wûn waard troch Valaisia Brass Band út Switserlân, dat foar beide wurken 195 punten helle.


title: Beblette oerlêstferoarsaker fêstnaam yn Ljouwert

maintext:
De plysje hat tiisdeitemiddei in beblette en slim betize 25-jierrige man oanhâlden yn de Goudenregenstrjitte yn Ljouwert. De man soarge foar in protte oerlêst op ferskate plakken yn de stêd.
Earder tiisdei wie de man neffens omwenners út in hûs yn de Hazelaarstrjitte kaam, wylst er ferskate ferwûningen hie en ûnder it bloed siet. Hy soe meardere kearen op syn auto slein hawwe en ynstapt wêze. In frou, dy't ek út de wenning kaam, moast ûnder in soad skellerij ek ynstappe. Dêrnei ried it stel fuort.
De plysje hat de saak yn ûndersyk.


title: Punt foar Harkemase Boys yn Harderwijk

maintext:
Harkemase Boys hat sneontemiddei yn Harderwijk in punt oerhâlden oan it duel mei VVOG. It waard úteinlik 1-1, troch doelpunten fan Frank Hol en Yannick Kaluzi. Hol wie al nei trije minuten ferantwurdlik foar de iepeningsgoal fan VVOG. Nei in mindere begjinfaze kaam Harkemase Boys yn de earste helte stadichoan better yn de wedstriid.
Dochs moast de ploech oant de 69ste minút wachtsje op in doelpunt. Kaluzi spile doe Koornberg út en notearre de lykmakker. Yn dy stân kaam yn de slotfaze fan de wedstriid gjin feroaring mear.


title: Plysjeminsken mei hûnen wolle eigen tsjinstauto hâlde

maintext:
Fiif Fryske plysjeminsken dy't mei hûnen wurkje, hawwe woansdei by de rjochtbank yn Grins opnij easke dat sy harren tsjinstauto hâlde meie. De plysjeminsken spanden earder in koart pleit oan. Omdat de saak te yngewikkeld is, is dy trochferwiisd nei de mearfâldige keamer, in sitting mei trije rjochters.
Eigen auto
De Fryske plysjeminsken hawwe in tsjinstauto, omdat sy in tsjinsthûn hawwe dy't sy thús hielendal fersoargje. De Nasjonale Plysje wol dat der minder tsjinstauto's komme. Plysjes mei in hûn moatte tenei de eigen auto brûke om de hûn mei nei it wurk nimmen. Fan it buro ôf kinne sy dan wol mei in plysjeauto nei de oproppen takomme.
Weardefermindering
De advokaat fan de plysjeminsken fierde woansdei oan dat de wearde fan de auto sakket, as der in hûn mei ferfierd wurdt. Foar de hûshalding is it ek net noflik as der altyd hûnen yn de auto meinommen wurde.
Fan de fjouwerhûndert plysjeminsken mei hûnen hat lanlik in grut diel gjin tsjinstauto, mar yn Noard-Nederlân binne earder oare ôfspraken makke. De plysjeminsken hâlde harren tsjinstauto, oant der in útspraak leit. Dy folget binnen seis wiken.


title: Jonge Fryske boeren te sprekken oer petear FrieslandCampina

maintext:
De jonge Fryske boeren dy't tiisdeitejûn yn Easterein in petear hiene mei FrieslandCampina fiele har serieus naam troch de suvelkoöperaasje. Dat seit foarsitter Arjan Stokman. De jongereinkommisje yn Súdwest-Fryslân noege it bestjoer fan FrieslandCampina út foar in petear om't se kritysk binne oer it melkpriisbelied fan de koöperaasje.
In soad jonge boeren binne der min oer te sprekken dat de suvelkoöperaasje boeren dy't mear molke oanleverje dêr minder jild foar jaan wol. Dêrtroch komt de bedriuwsoername faai te stean en ek binne de groeikânsen lytser. Neffens Stokman waarden der lykwols in soad goede suggestjes oandroegen troch de oanwêzige leden. Dizze ideeën hat it bestjoer meinaam.
Woansdei reiziget de jongereinkommisje ôf nei Amersfoart om dêr fierder te fergaderjen oer it foarstel. Op 16 juny wurdt der in beslút naam oer de koers fan FrieslandCampina.


description: De plysje hat fjouwer fertochten oanhâlden foar de mishanneling fan twa manlju op festival Frou Rock yn Froubuorren.

title: Fertochten oanhâlden nei mishanneling by Frou Rock

maintext: De plysje hat fjouwer fertochten oanhâlden foar de mishanneling fan twa manlju út Bitgummole op it festival Frou Rock yn Froubuorren ôfrûne wykein. De plysje hie earder tsjûgen frege oft se har melde woene. De slachtoffers ha gjin idee wêrom't se mishannele binne. Se binne sels al fiif jier organisator fan in oar festival yn Bitgummole. it Súdhoeke Beachfestival, mar nei oanlieding fan de mishanneling ha se besletten dêr mei op te hâlden. De organisaasje fan Frou Rock seit dat dy it ferskriklik fynt wat der bart is en beriedt him op de takomst.


description: Watfoar tips ha eksamenkandidaten?

title: Eksamenpraat #10: Hasto in gouden tip?

maintext: Foar de rubryk Eksamenpraat is Omrop Fryslân op 'en paad. We geane by skoallen yn it fuortset ûnderwiis del. Op de middelbere skoallen dogge de learlingen eineksamens. Op it Anna Maria van Schurman yn Frjentsjer waard op moandei it eksamen biology makke.


title: Kelvin de Ruiter sterkste man fan Fryslân

maintext:
Kelvin de Ruiter fan Surhústerfean is sneon winner wurden fan de spesjale edysje fan 'De sterkste man fan Fryslân', organisearre troch âld-Dryltser Wout Zijlstra en Stichting IJlst 750. De Ruiter hold Johan Lanhorst fan Snits en Arno Louwsma fan Bitgum efter him yn it einklassemint.
De dielnimmers moasten ûnder oare in frachtwein lûke, beamstam tille en stiennen tille. Hans Kramer fan Snits wie de sterkste junioaredielnimmer.


title: Rosheuvel en Houtkoop fuort by Cambuur, Calor nije oanwinst

maintext:
Darren Rosheuvel en Xander Houtkoop hawwe tongersdei te hearren krigen dat se ôfskied nimme moatte by SC Cambuur. Earder al krige Martijn Barto dat berjocht. Ek Rosheuvel en Houtkoop hawwe in ôfrinnend kontrakt dat net ferlinge wurdt. Neffens technysk manager Foeke Booy hat Cambuur net de finansjele middelen om Houtkoop in nij kontrakt te jaan, dy't by syn rol past.
"Minst leuke week van het jaar"
Troch de mindere prestaasjes op it fjild moat Cambuur op finansjeel mêd ynleverje. Booy: "Dit was een vervelende week. De club is behoorlijk geraakt. Op de ranking van televisiegelden zijn we voorbij geschoten." Dat hat fierder ek konsekwinsjes, sa seit Booy. "Niet alleen op het gebied van spelers, ook bij het personeel. Dit is de minst leuke week in een heel jaar."
Nije spilers
Furdjel Narsingh hat fan Cambuur wol in oanbieding krigen om langer by de klup te bliuwen. Booy hopet op koarte termyn fan him te fernimmen oft de oanfaller dêr op yn giet.
Der komme wol twa spilers foar werom, sa lit Booy witte. Julian Calor makket de oerstap fan Vitesse nei Cambuur. De 21-jierrige middenfjilder tekenet in kontrakt yn it Cambuur Stadion foar ien jier, mei in opsje op noch in seizoen. "Ik ben een technisch vaardige middenvelder, met veel diepgang en scorend vermogen", sa omskriuwt Calor himsels. Ferline jier spile hy by de beloften fan Vitesse. It seizoen derfoar debutearre hy by it earste en trainde er geregeld mei de earste seleksje mei.
Cambuur sil nei alle gedachten freed noch in nije spiler presintearje. Dat giet om in Nederlânske ferdigener. Mei him moatte allinne noch in oantal saken regele wurde.


description: De slûzen wurde yngreven oanpakt en der wurdt jild reservearre foar fiskpassaazjes.

title: Europa stekt 330 miljoen euro yn Ofslútdyk

maintext:
Ikoanysk projekt
In konsortium mei de bouwer BAM en baggeraar Van Oord hat de financiering rûn foar it opknapwurk. Dat kostet yn totaal 550 miljoen euro. BAM en Van Oord krije elts 46 persint fan dat bedrach. De rest is foar de tredde partner, advysburo Rebel. De Europese Investeringsbank, de EIB, ferskaft in liening fan 330 miljoen euro foar 30 jier. It jild út Brussel is garandearre út it Europees Fonds voor strategische investeringen.
De EIB sjocht de Ofslútdyk as ien fan de wichtigste wetterkearingen om Nederlân feilich te hâlden. De bedriuwen binne ferantwurdlik foar it ûntwerpen, bouwen en finansieren fan it projekt. Ek nimme se it ûnderhâld foar 25 jier op har.


description: "De ferheging fan it grûnwetterpeil yn it feangreidegebiet is op himsels goed, mar sûnder draachflak ûnder de boeren wurdt it neat", seit FNP-fraksjefoarsi

title: FNP: "Ferheging grûnwetterpeil moat yn oerlis mei boeren"

maintext: Corlienke de Jong fynt dat earst drachflak foar de plannen socht wurde moat by bygelyks boeren en de mienskip. Neffens har kaam it plan fan de opposysje te bot fan boppe ôf. Ek fûn se it spitich dat der gjin finansjele ûnderbouwing fan it plan wie. It kolleezje fan Deputearre Steaten komt yn july mei in nij plan foar it feangreidegebiet.


title: Lange wachtrigen foar Escher-útstalling Fries Museum

maintext:
Besikers fan de Escher-tentoanstelling yn it Fries Museum moasten tiisdei lang wachtsje foar de kassa's. Wachttiden foar in kaartsje rûnen op oant oardel oere. It Fries Museum riedt oan om on-line kaartsjes te bestellen. Mar ek de minsken dy't dat dien hiene, stiene noch lang yn de rige. It ferrifele guon besikers dat it sa lang duorre. Dêr kamen ek klachten oer.
By de Alma Tadema-eksposysje koene besikers mei in online-ticket of in museumjierkaart by in aparte baly ynchecke. Dat wurke no net yn ferbân mei de beheinde beskikberheid fan de audiotours. Dêr wurdt oan wurke.
It Fries Museum is wiis mei de grutte belangstelling. Se nimme wol maatregels om de besikersstream yn goede banen te lieden. Sa hawwe se begelieders ynset en minsken gean der yn groepen yn. Se sille noch besjen oft se it museum ek op moandei iepen dogge.


description: It bist is mooglik skrokken fan fytsers en rûn dêrom it wetter yn, wylst er noch twa minsken op sieten. Se binne troch omstanners út it wetter helle.

title: Hynder en twa opsittenden bedarre ûnder karre yn it wetter yn Hijum

maintext: De brânwacht en dûkers waarden oproppen, mar omstanners hawwe de minsken út it wetter helle. Ien fan harren is foar kontrôle nei it sikehûs brocht. It hynder is séls út de sleat kaam en ûndersocht troch in bistedokter.


description: Fragen oer muzyk, nijs, films, skiednis, polityk en popkultuer: alles komt foarby yn de IepenUP pubkwis. Kom del yn Neushoorn of sjoch mei fan 20.00 oere ô

title: LIVE: de grutte IepenUP pubkwis

maintext:
Priis: in reis foar twa persoanen nei Reykjavík
Elkenien kin meidwaan: do hoecht dy net yn it foar op te jaan foar de pubkwis. En wêrom is de priis in reis nei Yslân? Om't it de wike fan it Forum on European Culture is, mei as tema 'Act for democracy'. En yn Yslân hawwe se it âldste parlemint fan de wrâld; it Althing, oprjochte yn 930.
Kwis ûnderwerpen
Jûn wurdt de kunde fan aktualiteiten, demokratyske rjochten en hoe't frijheid, gelikenens en bruorskip hjoed-de-dei der foar steane test. Dêrneist steane der fansels tema's as muzyk, nijs, film, skiednis, polityk en popkultuer sintraal. De muzyk wurdt fersoarge troch FATA BOOM.


description: It moast allegearre noch ien kear barre, Wâldrock. Moai waar, in bytsje modder en muzyk foar elkenien, op Befrijingsdei yn Ljouwert.  Wy sjogge werom op in

title: FIDEO: Noch ien kear Wâldrock...

maintext: Goeiegoeiemoarn !!! Wow, wat in feest juster !! en thanks foar alle moaie reaksjes, ik sil probearje alle berjochtjes en sa noch te beantwurdzjen :-) No moai oan it bykommen yn it moaie waar, alle optredens komme noch as aparte klips online, mar... https://t.co/wNG0m41BvY


title: Trije oant seis jier selstraf foar bemanning drugskotter

maintext:
Trije oant seis jier sel. Dat binne de straffen dy't woansdei oplein binne yn it proses oer de drugskotter dy't ferline jier yn Harns oan de ketting lein is mei mear as 200 kilo kokaïne oan board. De rjochtbank seit dat der genôch bewiis is tsjin alle fjouwer bemanningsleden, en tsjin de eigener fan de kotter. Dat binne minsken út Urk.
De manlju fan de Z-181 fisken ferline jier 260 kg kokaïne út see. De drugs wie oerboard set troch opfarrenden fan in frachtskip. De Z-181-bemanning brocht it spul yn Harns oan wâl. Dêr waarden se trappearre.
In man út Montenegro krige mei seis jier de heechste straf. Hy soe net by de bemanning heard hawwe, mar spesjaal opstapt wêze doe't it skip útfear om de drugs út see op te heljen. In bemanningslid út Urk moat fiif jier sitte. De rjochtbank rekkenet him oan oan dat er neat sein hat oer de saak. De eigener fan it skip, ek in man út Urk, krige in finzenisstraf fan fjouwer jier. En de skipper krige trijenheal jier selstraf.
It skip stiet om bedriuwstechnyske redenen yn België registrearre. De Z stiet foar Zeebrugge. Mar de kotter is eigendom fan in Urker rederij.


title: Oanhâlden drugshanneler moast al foar de rjochter komme

maintext:
De plysje hat tongersdeitemiddei op de Weaze yn Ljouwert in fertochte fan drugshannel oanholden. Nei't de plysje ynformaasje krigen hie oer de drugshannel, seagen se dat de fertochte twa kear drugs ferkocht oan in klant. By fûllearing fûnen de plysjes in pear hûndert euro by de man.
De fertochte moat freed foar de rjochter komme foar in foarige drugssaak. Dêr moat er him ek fuortendaliks ferantwurdzje foar syn aksje fan tongersdei. Mooglik jout de boargemaster him noch in gebietsferbod foar de binnenstêd fan Ljouwert, of in part dêrfan.


title: Opskuor oer ferjitten toeristebelesting Ljouwerter festivals

maintext:
De fraksje fan Lijst058 is ferbjustere dat de gemeente Ljouwert ferjitten is om de grutte festivals yn it Griene Stjergebiet te ynformearjen dat se toeristebelesting betelje moatte. De fraksje wol no witte hoe't dit kin, wa't ferantwurdlik is en wat dit de gemeente kostet. It giet benammen om de festivals Welcome to the Village en Psy-Fi. Dy soene tûzenen euro's oan toeristebelesting betelje moatte.
De gemeenteried besleat ferline jier om de belesting fuortendaliks yn te fieren. Hotels en jachthavens waarden wol op de hichte brocht, mar de festivals net. Dy driigje no út Ljouwert fuort te gean.


title: Hûs yn Harns ferlotte foar bou histoarysk skip

maintext:
Yn Harns wurdt in grutte lotterij organisearre wêrby't de dielnimmers in hûs winne kinne. Inisjatyfnimmer fan de lotterij is de Stichting Expeditieschip Willem Barentsz. Mei it jild dat ophelle wurdt, kin de fierdere bou fan in histoaryske skip bekostige wurde. It giet om de replika fan it skip fan de Skylger seefarder Willem Barentsz, dat yn it jier 1596 nei Nova Zembla farde. It skip is hast klear en sil ein dit jier te wetter litten wurde.
De priis it lot is 96 euro. Njonken it wenhûs oan it Noordijs, kinne ek in auto, fytsen en in Sineeske rystafel wûn wurde. De lotterij set sneon om healwei sânen jûns útein. Op 6 oktober wurde de winners bekend makke.
Mear ynformaasje oer de lotterij is ynkoarten hjir te finen.


description: Wat soe der barre as der in gefaarlike bakteriële ynfeksje yn Noard-Nederlân útbrekke soe?

title: Fryske sjoernalist skriuwt science-fiction thriller oer gaswinning

maintext: Sjoernalist Erik Betten út Ljouwert hat in thriller skreaun oer de gefolgen fan de gaswinning yn Grinslân. It boek mei de titel 'Quarantaine' is syn debút as thrillerskriuwer. It wurk wurdt tongersdei presentearre yn Grins.


description: De fuotballers fan VV Hearrenfean hawwe sneintemiddei in flinke thúsoerwinning boekt. Tsjin de nûmer lêst, Jong Achilles '29, waard mei leafst 6-1 wûn. Dat

title: VV Hearrenfean noch net degradearre nei winst op Achilles


title: Syktocht mei sonar, hûnen en wetterrobot nei fermiste Dénis

maintext:
De plysje siket tongersdei yn Frjentsjer op 'e nij manmachtich nei de sûnt sneintemoarn fermiste Dénis Heinen út Soest. By de sykaksje wurde dûkers, sonar, in ûnderwetterrobot en in helikopter ynset. Der wurdt benammen socht yn de haven fan de Frentsjerter Wettersport Feriening oan de Frisia en yn it Van Harinxmakanaal.
De 26-jierrige Heinen út Soest lei mei syn boat yn de haven en is dêr yn de nacht fan sneon op snein foar it lêst troch freonen sjoen. Sneintejûn is de plysje ynskeakele. Dy siket sûnt dy tiid nei de fermiste man.
De haven is ûnder de syktocht ôfsletten foar de feiligens fan de dûkers. It skipfeartferkear op it kanaal wurdt regele.


title: Ferbouwing seefeartskoalle Skylge foar de simmer echt los

maintext:
Oannimmersmaatskippij Friso mei it maritym ynstitút Willem Barentsz op Skylge renovearje. It gebou fan de seefeartskoalle foldocht net mear oan de easken fan dizze tiid en kriget dêrom in grutte opknapbeurt.
De tariedings foar de ferbouwing begjinne dizze wike, sadat de renovaasje sels foar de simmer noch los kin. Oer in jier moat alles klear wêze.


title: Band Euphonia út Wommels hat ferlet fan nije leden

maintext:
In needgjalp fan de Melody & Percussion Band fan Euphonia út Wommels. De feriening hat driuwend ferlet fan nije leden, oars komt der nei 65 jier in ein oan it bestean fan de band. Bestjoerslid Alice Punter sit al tritich jier by Euphonia en hopet dat der minsken binne dy't by de feriening komme wolle. Op it stuit binne der noch mar tolve folwoeksenen en fjouwer jeugdleden, en dat is fierstente min.
''It is noch hieltyd leuk, mar as der gjin nije minsken bykomme, hâldt it op'', fertelt se. Werom it tal leden by de band weromrint? ''Bern hawwe it drok, muzyk is op it stuit net 'yn' en der binne in soad ferieningen dêr't minsken lid fan wurde kinne'', neffens Alice Punter.


title: Minister: "Daar gaan mensen zeker voor naar Friesland komen"

maintext:
Minister Ingrid van Engelshoven is tige te sprekken oer de 11 fonteinen dy't Fryslân der bykrigen hat. De minister wie freed yn Boalsert oanwêzich by de iepening fan de fonteinen fan it 11Fountains-projekt fan Kulturele Haadstêd. Se ferwachtet dat de fonteinen net allinnich Fryske besikers lûke sille nei de stêden, mar ek gasten út Nederlân en Europa. "Elke fontein vertelt zijn eigen verhaal, dat maakt het zo bijzonder. Daar gaan mensen zeker voor naar Friesland komen."
De 11 fonteinen binne ûntwurpen troch ynternasjonale keunstners yn it ramt fan Leeuwarden-Fryslân 2018.


title: Mear as 100 skippen op it Waad by 72e edysje HT-sylrace

maintext:
Under geunstige omstannichheden is tongersdeitemoarn de 72e edysje fan de HT-sylrace úteinset yn Harns. Mear as hûndert skippen sile fan Harns nei Skylge. De HT-sylrace is yntusken in begryp yn de sylwrâld, mei dielnimmers út hiel Nederlân. Der kin diskear meifearn wurde yn sân ferskillende klassen. Gewoanwei binne dat der acht, mar dêr wiene net genôch dielnimmers foar.
In float folchboaten sil de silers begeliede oer it Waad. Foarsitter Jouke van Keulen fan de organisaasje is bliid mei de waarsomstannichheden. "Er staat een mooie, oostelijke wind kracht 3 of 4 en af en toe 5. Later op de dag nog 6." Hy tinkt dan ek dat de silers fluch de Waadsee oerstekke kinne. "In elk geval sneller dan vorig jaar, want toen was het windstil en moesten we de eerste dag afgelasten. Ik denk dat de eersten om een uur of half twaalf binnen kunnen lopen op Terschelling."
Freed sile de skippen wer werom nei Harns en wurde de winners bekend makke.


title: Nije politike partij: Earste lokale partij Noardeast-Fryslân

maintext:
De nije gemeente Noardeast-Fryslân kriget in nije politike partij: de 'Earste lokale partij Noardeast-Fryslân'. De inisjatyfnimmers fine dat de ynwenners fan de nije gemeente net ticht genôch by de polityk stean. Sy wolle mei de minsken prate om harren sa direkte ynspraak te jaan. Dat bart no te min. Der bart tefolle yn achterkeammerkes, fynt de Earste lokale partij Noardeast-Fryslân.
Minsken dy't meidraaie wolle yn de nije partij binne fan herte wolkom, sizze de inisjatyfnimmers.


title: Walfiskfontein te plak set yn Willemshaven Harns

maintext:
Woansdei wurdt yn de Willemshaven fan Harns de Walfiskfontein fan it 11Fountains-projekt pleatst. De grutte walfisk is 17,5 ton swier. It bedriuw De Boer en De Groot hat de konstruksje makke dêr't de saneamde 'Whale Fountain' op stean sil. Om 12 oere hinne wurdt it gefaarte op in ponton takele oan de Hermeskade.
Troch it Van Harinxmakanaal giet de fontein rjochting syn lisplak yn de Willemshaven. Dêrnei is it wachtsjen op leech wetter, want dan pas kin de walfisk goed te plak brocht wurde. Dat sil ein fan de middei wurde.
Histoaryske betsjutting
De keunstner fan de fontein hat yn Harns keazen foar in walfisk omdat iuwen lyn Harns in belangryk plak wie foar de walfiskjacht. Tsjintwurdich wurde dizze bisten krekt rêden fan de dea. It bart noch wolris dat der earne in walfisk oanspielt. De 'Whale Fountain' liket op in oanspielde potfisk by de Suderpier.
Lêste fontein fan 11Fountains
De fontein fan Harns is de lêste fontein dy't klear is foar de offisjele iepening fan 11Fountains. Alle oare fonteinen binne klear, útsein de fontein fan Dokkum. No freed 18 maaie om 16.00 oere middeis is de iepening. Mei filmkes wurdt der in Alvestêdetocht makke by alle fonteinen del.
Omrop Fryslân stjoert dit barren live út op TV en ynternet fan 16.00 oere middeis ôf.


title: Súdwest-Fryslân ynvestearret tonnen yn sportmaterialen

maintext:
De gemeente Súdwest-Fryslân lûkt 368.000 euro út foar ûnderhâld en ferfanging fan materiaal yn tritich gymsealen, sporthallen, doarpshuzen en multyfunksjonele sintra. In soad materialen lykas klimtouwen, kuorbalpeallen, turnmatten en trampolines binne ferâldere of sels ôfkard.
Troch dy minne materialen kinne masters en juffers gjin goede gymlessen mear jaan, wylst de gemeente wetlik ferplichte is dat mooglik te meitsjen. Dit jier giet it om in bedrach fan 169.000 euro. Takom jier is der nochris 199.000 euro nedich om it materiaal oeral wer yn oarder te meitsjen.


title: Pinautomaat fernield en balyrút grinswikselkantoar beflybke

maintext: In 24-jierrige frou hat tiisdeitemiddei op it Stasjonsplein fan Ljouwert foar opskuor soarge. Se fernielde in pinautomaat. Fierders flybke se op it rút fan de baly yn it grinswikselkantoar en bedrige se it personiel dêr. De plysje hat de frou oanhâlden.


title: FIDEO: Strjittekeningen Escherwurk offisjeel iepene

maintext: De Eschertekeningen op strjitte yn Ljouwert wurde tongersdei offisjeel presintearre. De tekeningen binne makke troch de wrâldferneamde strjitkeunstner Leon Keer. Om trije oere middeis is de offisjele iepening en giet de Eschertour dêr by del ek yn premjêre. Direkteur Kris Callens fan it Fries Museum hâldt op it Ljouwerter treinstasjon in iepeningswurd en wethâlder Sjoerd Feitsma fertelt oer keunst yn de iepenbiere romte. Op it NS-stasjon is ien fan de strjittekeningen te sjen. Underweis fan it stasjon nei it museum binne dan de oare strjittekeningen te sjen.


title: Auto rydt wenning yn Ljouwert binnen

maintext: In auto is sneintejûn yn Ljouwert in wenning binnen riden. It iensidige ûngelok barde op de Roptastate. De oarsaak fan it ûngelok is noch net helder. Fanwegen mooglike ferwûningen fan de bestjoerder, is in ambulânse oproppen. It is noch ûndúdlik hoe't de bestjoerder der oan ta is en oft der op it stuit fan it ûngelok minsken oanwêzich wiene yn it hûs.


title: Ferwûne nei botsing by ferkearsljochten Griene Stjer

maintext:
In automobilist is freedtemoarn ferwûne rekke by in ûngelok op de Grinzerstrjitwei by de Griene Stjer yn Ljouwert. In auto stie te wachtsjen foar it ferkearsljocht, doe't in twadde auto der mei hege snelheid achterop botste. Troch de klap skeat de achterste auto in stik nei foaren en kaam op de krusing ta stilstân.
Meiwurkers fan de ambulânse ha de ynsitters behannele. Ien persoan moast nei it sikehûs.


title: Iris Kroes bringt nije Frysktalige single út: Fjoer yn my

maintext:
Iris Kroes komt freed mei in nije single. Se liet tongersdei alfêst in stikje hearre yn it radioprogramma De Middei fan Fryslân fan Omrop Fryslân. Freed is de nije single live te hearren yn it radioprogramma Noardewyn mei Willem de Vries.
Mei twa Grinslanners
"Ik siet yn in húske mei in jacuzzi nûmers te meitsjen en doe ûntstie it idee om ek in Frysk ferske te meitsjen", fertelt Iris. Ik haw it nûmer mei twa jonges út Grinslân makke. Ik haw sels de tekst skreaun. Dêr hawwe se harren net mei bemuoid. De jonges hawwe it produsearre en meispile op de piano. Fierders hawwe wy mei-inoar op de gitaar de melodyen betocht."
'Fjoer yn my'
"Ut it grutte ferskaat oan ferskes foar it nije album moasten wy in geskikte single útsykje. Myn team fûn it nûmer 'Fjoer yn my' moai. Ek omdat yn 2018 Fryslân yn de belangstelling stiet. Dêrom hawwe wy mar besletten dat ik dit jier in Frysktalige single útbring. De fideoklip komt moarn ek út. Dat fyn ik spannend. Bin benijd wat de minsken derfan fine."
Nij album
It ferske is dus ûnderdiel fan it nije album. Iris Kroes is noch yn oerlis hokker nûmers dêrop komme. "It is echt 'kill your darlings'". Se wit ek noch net wannear't it nije album útkomt, Dat kin dit of takom jier wêze. "Dit jier bin ik foaral op singles rjochte", seit se. "De foarige single wie mear uptempo. Dizze is wer 'hielendal Iris'. Sa't de minsken my kenne: as 'dat famke mei de harp.'"
5 maaie
Wa't Iris Kroes yn aksje sjen wol, kin freed nei de studio fan Omrop Fryslân komme. Fierders stiet se op sneon 5 maaie op it poadium yn Ljouwert mei de Koninklijke Luchtmachtkapel. Alle Fryske artysten dy't ea 5 maaie-ambassadeur west hawwe, sille optrede mei de kapel. Om alfêst te oefenjen wiene Janneke Brakels, Piter Wilkens, Elske DeWall, Vangrail en Twarres nei Gilze-Rijen yn Brabân ôfreizge.
.


title: Opnij argewaasje yn Berltsum oer kasarbeiders

maintext:
Opnij is der argewaasje yn Berltsum fanwegen de kasarbeiders yn it doarp. Buertbewenners hawwe konstatearre dat der yn de tawiisde huzen mear arbeidsmigranten wenje as tastien is en binne dêr lilk oer. Dit jout oerlêst en de wenomstannichheden foar de kasarebeiders binne dêrtroch ek ûnder de maat, fine se.
Earder opskuor
Earder dit jier wie der ek al opskuor oer de migranten. Doarpsbewenners fûnen doe dat der tefolle migranten yn ien wenwyk byelkoar komme soene, wêrtroch't it lykwicht tusken migranten en net-mirgranten út balâns reitsje soe. De migranten moatte neffens doarpsbewenners mear ferspraat wurde. Dan wurde se ek better opnaam yn de mienskip.
Belied net neilibbe
Nei oanlieding fan dy situaasje hie de gemeente belied makke, wêrby't ôfpraat is dat der maksimaal fjouwer migranten yn ien hûs wenje meie yn in striel fan 25 meter fan elkoar. Utstjoerburo VZM hâldt him lykwols net oan de regels, troch mear as fjouwer migranten yn ien hûs te húsfesten én boppedat yn fjouwer huzen njonkenelkoar, sizze de doarpsbewenners.
Unakseptabel
De FNP fynt de gong fan saken yn Berltsum ûnakseptabel en wol, lykas de doarpsbewenners, dat de gemeente Waadhoeke it earder makke belied hânhavenet en dus sa gau mooglik yngrypt.


description: De Fryske tennisser en syn dûbeldpartner Adil Shamasdin ferlearen woansdei yn de earste ronde mei 6-2 en 6-2 fan it as twadde pleatste duo.

title: Sander Arends kin net stunte yn dûbeldspul op Roland Garros

maintext: De Fryske tennisser Sander Arends hat mei syn dûbeldpartner Adil Shamasdin út Kanada net foar in stunt soargje kinnen yn de earste ronde fan Roland Garros. It as twadde pleatste duo Oliver Marach (Oastenryk) en Mate Pavic (Kroäsië) wie mei 6-2 en 6-2 te sterk.


title: Earste fytsers binne al op 'en paad by Fytsalvestêdetocht

maintext:
De earste fytsers binne pinkstermoandei al betiid begûn mei har tocht by de alve Fryske stêden del. Lykas altyd wie de start om 5.00 oere yn Boalsert en dêr sille se ek wer finishe. It startskot is jûn troch Maarten van der Weijden, Olympysk kampioen lange ôfstânswimmen. Yn groepen geane de mei elkoar 15.000 fytsers fuort foar de 235 kilometer. De lêste fytsers meie om 8.00 oere fuort. It is de 82ste edysje.
De @Fietselfsteden hoofdstad ontwaakt. Wakker geschoten door olympisch kampioen én binnenkort 11-steden zwemmer Maarten van der Weijden. Het wordt weer genieten vandaag in onze @provfryslan #11Steden @LF2018 pic.twitter.com/BKkf65nNj5 — Sander de Rouwe (@Sanderderouwe) May 21, 2018
En watfoar waar wurdt it?
Alle fytsers har der prachtich waar by, it bliuwt drûch, net al tefolle east- oant noardeastewyn, wynkrêft 4, en de sinne komt derby. It kin wol 24 graden wurde. De organisaasje warskôget dielnimmers foar de waarmte en seit minsken goed te drinken en har goed yn te smarren.
Folgje de dielnimmers
Fansels folget Omrop Fryslân de hiele tocht en fia in liveblog komme alle nijsgjirrige saken foarby.
Fan 8.00 oere ôf docht Omrop Fryslân ferslach fan it fytsevenemint op radio en telefyzje. Moarns earst út Dokkum wei, middeis sjocht Omrop Fryslân by de stimpelpost yn Aldemardum. Fierder is de ridende ferslachjouwer Timo Jepkema op 'en paad om yn de ferskate stêden it evenemint te ferslaan. Ferslachjouwer Simone Scheffer mei har soan Bartele fytse op de tandem. Sa no en dan komt se yn de útstjoeringen foarby om te fertellen hoe't it giet.
Sinne komt op. #fietselfstedentocht Laat de zon in je hart! pic.twitter.com/2fy0kqdqDB — Simone Scheffer (@SimonaScheffer) May 21, 2018
Fan 18.20 oere ôf sjocht presintator Roelof Lousma by de finish hoe't de fytsers oankomme yn Boalsert en hoe't it mei harren steld is. Neist de ferslachjouwing binne der ek reportaazjes te sjen fan ferskate dielnimmers.


title: Kallemooiprotest: "Boargemaster opslute yn Kip-caravan"

maintext:
Sandra van der Werd fan komitee Dierennoodhulp wol boargemaster Ineke van Gent fan Skiermûntseach yn in Kip-caravan opslute en mei caravan en al trije dagen lang yn in mêst hingje. Se hat dit oanbod dien as ludyk protest tsjin it Kallemooifeest mei de Pinksterdagen. Dêrby is de tradysje dat in hoanne trije dagen lang opsluten wurdt yn in koer, dy't op 20 meter hichte yn in mêst hinget.
De bistebeskermers fiere al langer aksje tsjin de tradysje, oant no ta sûnder resultaat. Se fine dat der sprake is fan bistemishanneling en ha oanjefte dien tsjin de kommisje dy't it feest organisearret. De kommisje seit dat it bist goed fersoarge wurdt en dat in bistedokter tafersjoch hâldt. Der is noch nea in hoanne dea út de koer kaam.


title: Folslein nij gebou op plak fan Bouma-pân yn Snits

maintext:
Der komt in folslein nij gebou op it plak dêr't al jierren it saneamde Bouma-pân yn Snits stiet te fertutearzjen. It giet om it gebou op de hoek fan de Twadde Oosterkade en de Ljouwerterdyk, dêr't earder in herberch yn siet en letter in radiosaak fan de famylje Bouma.
Rotte kies
Der is noch aksjefierd om dit gebou te behâlden en te restaurearjen, mar it die bliken dat dat net helber wie. It wurdt al mear as tsien jier sjoen as rotte kies dêr't Snitsers har foar skamje en besikers har oer fernuverje.
Opboud neffens âlde kontoeren
Moandei wie de offisjele start fan de werûntwikkeling. It gebou wurdt folslein sloopt en wer opboud neffens de kontoeren fan it âlde pân. Under komme dan kommersjele romten en dêrboppe seis apparteminten, trije maisonette-wennings en in penthouse.
Oosterpoort
It projekt krijt as namme Oosterpoort en as de oanpassing fan it bestemmingsplan flot rint, kinne de apparteminten ein dit jier yn de ferkeap.


description: De keatsers Nynke Sybrandy, Wiljo Sybrandy en Marrit Zeinstra hawwe snein de frijeformaasjepartij yn Kimswert wûn. Yn de finale wienen se mei 5-3 en 6-0 te

title: Sybrandy-sussen en Zeinstra winne keatsen yn Kimswert


title: Eksamens gean wer fan start; mear kontrôles op smartphones

maintext:
Wiken fan stress en sliepeleaze nachten. Dat stiet de tûzenen Fryske bern te wachtsjen dy't moandei begjinne mei harren eineksamens. De skoallen sille dit jier ekstra goed lette op it brûken fan smartphones en smartwatches. Want dy kinne brûkt wurde om te spiken en dat is fansels net de bedoeling.
Smartphones
Op de skoallen fan skoallemienskip OSG Sevenwolden binne se tige wach op fraude. "Wij controleren altijd op smartphones en smartwatches. De leerlingen worden nog net niet gefouilleerd, maar we zien er op toe dat ze alles inleveren. Uiteraard controleren we ook op spiekbriefjes", seit Roelie Popping fan OSG Sevenwolden.
Eksamentraining
Om de learlingen goed ta te rieden op de eksamens, hawwe se op de skoallen fan OSG Sevenwolden lessen oanbean yn de maaiefakânsje. Yn dy wike krigen de learlingen in eksamentraining. Roelie Popping fan OSG Sevenwolden: "Wij hadden twee weken vakantie, dus daar kon best één weekje vanaf. We hopen dat dit een positief resultaat heeft op de examens."
Op it vmbo wurdt moandei úteinset mei Ingelsk of Nederlânsk. De havo begjint mei natuerkunde en it vwo mei wiskunde.


title: Rêstich pinksterwykein? Net foar dizze camperbestjoerder

maintext: Dat in rêstich pinksterwykein ek hiel oars begjinne kin, fernaam de bestjoerder fan in camper freedtejûn. Yn de tunnel oan de Rydwei tusken De Pein en De Rottefalle kaam de camper fêst te sitten. De bestjoerder besocht noch troch te riden, mei as gefolch dat de auto úteinlik sa fêst as in hûs siet. Twa bergers hawwe de camper achterút de tunnel útlutsen.


description: Ek dit jier is De Bogt fen Guné it toaniel fan fjouwer PC Kafees. Dizze simmer wurkje Omrop Fryslân en Radio Eenhoorn dêryn gear.

title: Gearwurking tusken Omrop Fryslân en Radio Eenhoorn: 4 PC Kafees yn 2018

maintext:
Begjin fan in strukturele gearwurking
Haadredakteur Klaas Geert Bakker en projektmanager Jacqueline Spendel fan Omrop Fryslân binne tige optein oer de gearwurking. "It is prachtich dat op dizze wize alle partijen in boppeslach meitsje. Dêrnjonken is it foar de Omrop en Radio Eenhoorn in moaie oanlieding om fierder te praten oer strukturele gearwurking tusken beide stjoerders.''
Foarsitter fan Radio Eenhoorn,Tinus Boomstra: ''Radio Eenhoorn is de keatsstjoerder fan Fryslân, dêr past it PC Kafee hiel goed by. De gearwurking mei Omrop Fryslân wurdt dêr allinnich mar better fan en dêr binne wy bliid mei.''


title: Aksjeplan foar briedfûgels yn de Waadsee

maintext:
It Aksjeplan foar Briedfûgels dat dizze wike op de Waadkonferinsje yn Ljouwert presintearre wurdt, moat it libben foar 21 fûgelsoarten yn it Waadgebiet ferbetterje. Fan de tolve miljoen fûgels dy't alle jierren koarter as langer yn it Waadgebiet ferbliuwe, ha de measten it no dreech. Troch de stiging fan de seespegel spiele no elts jier nêsten fuort.
It 50 miljoen euro kostjende aksjeplan moat soargje foar it werombringen fan de dynamyk yn it gebiet. Dit bart troch it oanlizzen fan stodunen. Boppedat moat der mear briedgelegenheid komme foar soarten lykas de seefûgel en de stirns. Dat kin ûnder oare troch it oanlizzen fan eilantsjes, dêr't de fûgels ek feilich binne foar predatoaren.
De Waadkonferinsje is kommende tongersdei en freed.


description: "It sil heve" seit Maarten van der Weijden oer syn Alvestêdeswimtocht.

title: Maarten van der Weijden oer syn Alvestêdeswimtocht: "Het wordt een zware tocht"

maintext:
Fan 18 oant en mei 20 augustus swimt Van der Weijden as earste de alvestêdetocht om jild yn te sammeljen foar kankerûndersyk. "Ik ben nog iedere dag dankbaar dat ik het geluk heb gehad om te genezen. Daarom zet ik mijn zwemtalent in om elf belangrijke onderzoeken te ondersteunen met de opbrengst van mijn tocht."
Yn alle alve stêden kinne minsken meiswimme. Maarten is folop yn training en makket fan 11 oant en mei 13 juny in lange trainingstocht fan it sintrum fan Amsterdam nei it sintrum fan Ljouwert. Mei elkoar in test fan sa'n 143 kilometer troch ûnder oare Starum en Boalsert nei Ljouwert. Hy makket gebrûk fan in spesjaal wetsuit, in ynnovative swimbril en in termometerpil.


title: Kampioen Jong Hearrenfean ferliest fan RKC Waalwyk

maintext:
Jong Hearrenfean is der tiisdeitejûn op eigen fjild op Skoatterwâld net yn slagge om te winnen fan Jong RKC. De Friezen ferlearen mei 2-4 fan it alvetal út Waalwyk. RKC stie lêste yn it klassemint stie. It ferlies makke foar de Friezen net in soad mear út, want ein april wie al dúdlik dat de beloften fan Jong Hearrenfean kampioen wurde soenen.
Yn de earste helte slagge beide klups der net yn om de bal yn de netten te krijen. Melle Meulensteen fan RKC soarge nei it skoft foar de earste twa doelpunten yn de 57e en 75e minút. Ingo van Weert makke dêr twa minuten letter 0-3 fan.
Dêrnei kamen de Friezen mei in comeback. Yn de 77e minút skoarde John Iredale it earste doelpunt, Emil Fredriksson makke der 2-3 fan yn de 82ste minút. Gigli Ndefe fan RKC makke de 2-4 yn de 89ste minút. Dat wie de einstân.


title: Bestelbus rioelservice giet yn flammen op by Ljouwert

maintext:
In bestelbus is tiisdeitemiddei by Ljouwert by in brân ferlern gien. De sjauffeur hie al dêrfoar al in rooklucht fernaam en de bus op de Drachtsterwei oan de kant set. Dêr hat de brânwacht it fjoer útmakke.
De bestelbus wie fan in rioelservice. De meiwurkers koene der op 'e tiid út komme. Se hawwe it ark der ek úthelle, mar de bus moat as ferlern beskôge wurde.


title: Brân yn skoalle yn Ljouwert

maintext: Yn de nacht fan moandei op tiisdei hat der in útslaande brân west yn de Prins Mauritsskoalle oan de Brandemeer yn Ljouwert. De brânwacht hat it fjoer útmakke. Doe't de brân drige oer te slaan nei de gymnastykseal waard opskaald nei middelbrân. Hoe't de brân ûntstien is, is net bekend.


description: De fakbûnen CNV en FNV hawwe in 24-oere staking oankundige yn trije regio's fan it lân, werûnder Fryslân.

title: Bussjauffeurs yn Fryslân stake tongerdei opnij

maintext:
Bussen yn Fryslân ride tongersdei amper of net. De fakbûnnen CNV en FNV hawwe in 24-oere staking oankundige yn trije regio's fan it lân, werûnder Fryslân. De bussen op de Waadeilannen ride wol en ek de buslinen fan Drachten nei Grins ride gewoan. De staking jildt allinnich foar it busferfier, treinen ride neffens de gewoane tsjintregeling.
Ferfierbedriuw Arriva advisearret har Fryske busreizgers te sykjen nei alternatyf ferfier. Fierders hâldt Arriva aktuele ynformaasje by op harren webside.


title: Bou fan fytsbrêge oer Dokkumer Grutdjip sil hast los

maintext:
In bouteam set woansdeitemiddei yn Dokkum útein mei de oanlis fan in beweechbere fyts- en fuotgongersbrêge oer it Dokkumer Grutdjip. Om twa oere woansdeitemiddei wurdt symboalysk de earste peal slein, dêrnei wurdt begûn mei de oanlis fan de brêge. Foar de boufak moat it betonwurk klear wêze, dêrnei wurde de oanbrêgen pleatst en wurdt it beweechbere part fan de brêge yntakele. As de brêge dan test en keurd is, moatte de earste fytsers en fuotgongers oerstekke kinne.
Wylst de brêge boud wurdt, set de oannimmer ek útein mei it ferfangen fan de daamwand by de Hurddraversdyk. It giet om it stik tusken de Halvemaanspoort en de Schreiersbrêge. In part fan de wâl krijt in natuerlike útstrieling.


title: Plysje treft jongerein ûnder ynfloed oan op Befrijingsdei

maintext:
De plysje hat op Befrijingsdei twa jonge minsken oantroffen dy't flink ûnder ynfloed wienen. Op de Grienewei fûn de plysje om 22.00 oere in 15-jierrich famke. Se hie rum dronken. Har mem is ynformearre en hat har ophelle.
Op it Ruterskertier trof de plysje trije kertier letter in famke fan 17 jier út Aldegea oan dy't ek flink ûnder ynfloed wie. Har heit is ynformearre en hat har ophelle.


title: Cees Soepboer is al 40 jier boskwachter op Skiermûntseach

maintext:
It wie 40 jier lyn in lot út de lotterij foar boskwachter Cees Soepboer op Skiermûntseach. Hy wie boufakker, mar waard út 450 kandidaten keazen as nije boskwachter. En 40 jier letter is er dat noch altyd, by Natuermonuminten. Op it eilân steane se woansdei stil by dat bysûndere jubileum. Hy is hikke en tein op it eilân en hat fan syn hobby syn wurk makke. It moaiste plak fynt er it Willemsduin. "Daar is de dynamiek het grootst, met kleurschakeringen en nieuwe duinvorming."
Hy wurket noch fiif jier en hopet dat er noch in soad kennis oerdrage kin.


title: Eksamenpraat #9: Hasto wolris straf hân op skoalle?

maintext:
Foar de rubryk Eksamenpraat is Omrop Fryslân ûnderweis troch de provinsje. Freed giene we del by it OSG Sevenwolden op It Hearrenfean. Dêr waard yn de eksamenhallen bot switten by it eksamen skiekunde.
Foar de tiid fan de eksamens makken de learlingen op skoalle in protte hichtepunten mei, lykas op wurkwike gean en freonen meitsje. Fansels hawwe se ek wolris dingen dien, dy't troch dosinten bestraft binne. Omrop Fryslân wie sa frij om te freegjen: hasto wolris straf hân op skoalle?


title: Twa manlju oanhâlden foar belutsenheid by drugslab Suwâld

maintext:
In 28-jierrige man út Roden en in 35-jierrige man út Assen binne tiisdeitemoarn troch de plysje oanhâlden, nei oanlieding fan ûndersyk by it drugslab yn Suwâld, dat ein foarich jier ûntmantele waard. De twa binne oppakt op fertinking fan it produsearjen fan syntetyske drugs. Op 12 desimber foarich jier waard yn Suwâld in grut drugslab ûntdutsen yn in stâl njonken in pleats. Nei de fynst sette de resjerzje mei in ûndersyk útein; der waard mei belutsenen praat en ek waard spoare-ûndersyk dien. Op basis dêrfan binne de twa manlju út Roden en Assen tiisdei goed fiif moannen letter, oanhâlden.
De bewenner fan de pleats yn Suwâld sit sûnt desimber noch hieltyd fêst. Hy moat him healwei maaie foar de rjochter ferantwurdzje. It Iepenbier Ministearje sil freegje de stâl en de pleats ferbard ferklearje te litten.


title: Fier begjint opfanggroep foar seksueel misbrûkte jonges

maintext:
Helpferlieningsorganisaasje Fier wol him ek ynsette foar de opfang fan jonges dy't it slachtoffer binne fan loverboys, minskehannel en seksueel misbrûk.
Mei twa oare organisaasjes begjint Fier in opfang- en behannelgroep. Fier, Sterk Huis en Kopland ha in projektplan yntsjinne by it Ryk, om jild foar de plannen te krijen.
Minister Ferdinand Grapperhaus fan Justysje en Feiligens hat yntusken sein dat der foar de simmer in plan fan oanpak leit om útrûpeljen fan jonges oan te pakken. De trije helporganisaasjes wolle dêr graach oan meiwurkje, sizze se. Se ha de ôfrûne jierren in soad ûnderfining opdien mei it behanneljen fan minsken dy't slachtoffer binne fan geweld binnen relaasjes.


title: Jack Jongebloed net iens mei krityk Trompetter

maintext:
VVD-wethâlder Jack Jongebloed fan de gemeente Weststellingwerf kin neat mei de beskuldiging fan syn ûndertusken eks-kollega Cor Trompetter (PvdA) dat er by de kolleezje-ûnderhannelings essinsjele ynformaasje oer de finansjele posysje fan de gemeente efterholden hat.
Jongebloed seit dat de ynformaasje yn de memo net fan ynfloed wie op it stadium fan de kolleezje-ûnderhannelings. Hy makke doe de kar om de memo earst yn it kolleezje besprekke te wollen. Dat hie tiisdei barre moatten. "Ik heb integriteit hoog in het vaandel, iedere suggestie daarover neem ik enorm afstand van", seit Jongebloed op de krityk fan Trompetter, dy't om it skeel opstapt is as wethâlder.
Cor Trompetter hat 12 jier wethâlder west yn Weststellingwerf. Hy giet no fierder as riedslid fan fúzjepartij Sociaal Duurzaam Weststellingwerf. De partij fan Trompetter foel by de kolleezje-ûnderhannelingen al bûten de boat wêrtroch't hy syn wethâlderskip dochs al kwytreitsje soe.
Jongebloed hat yn totaal acht jier mei Trompetter yn it kolleezje sitten. "Totaal onverwacht, je wilt niet dat een goede samenwerking na acht jaar zo eindigt, dat is heel erg jammer", seit Jongebloed oer de kwestje.


title: Skier krûpt nei it easten: is in grinskorreksje nedich?

maintext:
Heart Skiermûntseach no by Fryslân, of by Grinslân? Al jierren is it waadeilân ynset fan toulûkerij tusken Friezen en Grinslanners. Ferskate Grinzer media berjochten de ôfrûne dagen oer in mooglike korreksje fan de provinsjale grins. De provinsje Fryslân wol dêr mei Grinslân oer prate, om't it eilân hieltyd wat mear nei it easten opskoot. Mar as it eilân hieltyd mear rjochting Grinslân krûpt, is de 'Fryske' status fan it eilân dan noch wol te ferantwurdzjen?
Sjoen nei de geografyske lizzing fan Skiermûntseach kin der eins gjin diskusje mooglik wêze en heart it eilân by Grinslân. Fierwei it grutste part fan it waadeilân leit op 'e hichte fan de Grinzers. Sterker noch, it meast eastlike puntsje fan it eilân leit hast boppe Pieterburen. Ek Lauwerseach, it plak dêr't de minsken op 'e boat nei Skier stappe, is offisjeel Grinslân.
Skiednis
As we werom yn de tiid gean, hat Skiermûntseach al sûnt lange tiid in konneksje mei Fryslân. De earst bekende bewenners fan it eilân wienen mûntsen, kommend fan it kleaster Claercamp by Rinsumageast. Fan de Reformaasje ôf kaam it eilân yn hannen fan de Fryske Steaten, mar yn 1638 waard Skier fanwegen jildtekoart ferkocht oan in rike famylje. Nei ôfrin fan de Twadde Wrâldoarloch kaam it eilân yn hannen fan de Nederlânske steat.
Flagge
De skiednis fan Skiermûntseach mei dan op 'e hân fan Fryslân wêze, de flagge is dat perfoarst net. Wannear't wy de Grinslanner flagge en dy fan Skier njonken inoar lizze, komme de kleuren folslein oerien. De flagge fan Grinslân befettet wol in krús, wylst dy fan Skiermûntseach allinne horizontale strepen hat. De Fryske flagge komt net yn de buert fan dy fan Skiermûntseach. Der binne al hielendal gjin pompeblêden te werkennen.
Hans Wiegel
En as sels de doetiidske kommissaris fan de Keninginne Hans Wiegel op it uterste punt fan de eastkant fan Skier in Fryske flagge delset hat, om sjen te litten dat it eilân dochs echt by Fryslân heart, dan kinne jo der net mear omhinne. Skiermûntseach is Fryslân.


description: Yn Wikel is sneontemoarn de 33e edysje fan de Alvestêde Rally foar oldtimers fan start gien. De rûte gie fansels ek troch Ljouwert. Fanwege Kulturele Haads

title: FOTO: Oldtimers Alvestêdetocht op Saailân yn Ljouwert


title: Famke rekket ferwûne nei fal fan luchtkessen yn Bakkefean

maintext: In famke fan trije jier is sneontemiddei yn Bakkefean ferwûne rekke nei't se fan in luchtkessen fallen is. It famke sit mei har famylje op camping de Ikeleane oan de Duerswâldmer Wei. Om't net dúdlik wie hoe earnstich it famke der oan ta wie, is foar de wissichheid in traumahelikopter mei in Mobyl Medysk Team (MMT) ynsetten. It famke is mei de ambulânse nei it sikehûs ta brocht. Hoe't sy der oan ta is, is noch net dúdlik.


title: FIDEO: Hoe't Jong Cambuur dóchs in beker krige

maintext: De beloften fan SC Cambuur rûnen moandei in feestje mis yn it stadion fan PEC Zwolle, dêr't se de beker pakten troch de bekerfinale mei 3-1 te winnen. Der wie lykwols gjinien fan it fuotbalbûn KNVB dy't it team fan trainer Dennis van der Ree in beker útrikke. Mar dêr kaam tiisdei feroaring yn... In lytse ôffeardiging fan de seleksje krige dochs noch in beker útrikke.


title: Cambuur útskeakele yn play-offs nei ferlies tsjin Dordrecht

maintext:
Sportklup Cambuur is sneontejûn ferrassend útskeakele yn de play-offs om promoasje nei de earedifyzje. De Ljouwerters liken mei gemak de folgjende ronde te berikken yn it twalûk mei FC Dordrecht nei de klinkende 4-1 útoerwinning fan ôfrûne woansdei. Se giene lykwols yn eigen stadion nei penaltys ûnderút, nei't Dordrecht yn de reguliere tiid ek in 4-1 foarsprong pakt hie.
Foarsprong
Cambuur kaam yn de earste helte noch op in 1-0 foarsprong troch in goal fan Issa Kallon, nei in assist fan Daniel Crowley. Der like dan ek lang neat oan de hân foar de Ljouwerters.
Minne twadde helte
De twadde helte levere Cambuur lykwols in wanprestaasje ôf. De 1-0 foarsprong waard yn koarte tiid fuort jûn oan Dordrecht. Betiid yn dy twadde helte makke Cijntje gelyk foar Dordrecht en yn de 58e minút kaam Dordrecht op foarsprong troch Arias. Cambuur krige dêrnei ferskate kânsen op de 2-2, mar dy giene der allegear net yn.
Spanning werom
Dordrecht krige dêrnei út it neat in penalty tawiisd en kaam mei 3-1 foar. De spanning wie dêrmei folslein werom yn de wedstriid. Inkelde minuten letter wie it drama foar Cambuur kompleet, doe't Mahmudov de 4-1 makke. De stân oer twa wedstriden stie troch de 4-1 wer gelyk en dus moast de wedstriid troch in ferlinging of penaltys beslist wurde.
Penaltys
Yn dy ferlinging waard net skoard, sadat penaltys de beslissing jaan moasten. Uteinlik wie it Dordrecht dat de strafskoppen better naam mei 5-3, der mei de winst fan troch gie en de twadde ronde fan de play-offs berikte.


title: Eksamenpraat #3: Tsjin hokker eksamen sjochsto it meast op?

maintext: Foar de rubryk Eksamenpraat wie Omrop Fryslân op it CSG Liudger yn Burgum. Troch hiel Fryslân binne de learlingen fan it fuortset ûnderwiis drok dwaande mei de eksamens. Op it CSG Liudger wurdt woansdei it eksamen Ingelsk makke. De ien praat fier oer de grins wylst it foar de oar in dreech fak is. Dêrom freget Omrop Fryslân har ôf: tsjin hokker eksamen sjochsto it meast op?


title: Sterke man Jitse Kramer twadde yn Súd-Afrika

maintext:
Jitse Kramer út Ljouwert is sneon yn Súd-Afrika twadde wurden op it ûnderdiel sterke man by de Arnold Classic. Dat is ien fan de grutste toernoaien op it mêd fan de krêftsporten, mei meardere dissiplinen. Foarich jier behelle Kramer op itselde toernoai yn Súd-Afrika ek in twadde einklassearring.
Kramer stie lange tiid op in dield earste plak, mar moast yn it klassemint Jean-Francois Caron boppe him duldzje. De Amerikaanske Jerry Pritchett einige op it tredde plak.


title: Team Aengwirden/Tromp wint alvestêderoeitocht

maintext:
It kombinaasjeteam Aengwirden/Tromp mei 12 teamleden út It Hearrenfean, Leiden en Hilversum hat sneon de 33ste edysje fan de alvestêderoeimaraton wûn. Se wiene goed in minút flugger as de nûmer 2, Gyas út Grins.
De start fan de 210 kilometer lange roeiwedstriid wie freedtejûn om acht oere yn de Prinsetún yn Ljouwert en de winners kamen sneontemiddei krekt nei ienen oer de finish by De Froskepôle. Der diene 97 teams út binnen- en bûtenlân mei.


title: Grutte Pier bringt bier fan reinwetter op de merk

maintext:
De Ljouwerter brouwerij Grutte Pier hat dit wykein in wol hiel bysûnder bierke op de merk brocht. It bier mei de namme Friese Boezem wurdt nammentlik makke fan reinwetter. It bier is ûntwikkele mei it bedriuw Rainbeer dat ek al twa oare reinbieren op de merk brocht hat.
Neffens Rainbeer reint it troch de klimaatferoaring hieltyd mear yn Nederlân en wurdt der te min dien mei it ekstra wetter út de loft. Der wurdt foarearst tûzen liter bier makke. Oft der noch mear makke wurdt, hinget ûnder oare ôf fan it waar.


title: Brânwacht fart mei boaten nei brân op wenboat yn Earnewâld

maintext:
De brânwacht fan Burgum en Grou is sneontejûn mei boaten nei in brân op in wenboat yn Earnewâld fearn. Op de wenboat wiene meardere minsken oanwêzich, mar dy binne yntusken allegear fan board, sa lit de brânwacht witte. Wol moast ien persoan troch ambulânsepersoniel neisjoen wurde, omdat dizze reek ynazeme hie.
Op de wenboat wie gjin gasoansluting oanwêzich, mar leine wol gasflessen. De brânwacht wie dêrom ekstra alert. Oer de oarsaak fan de brân is noch neat bekend.


title: Dielnimmers alvestêdekuiertocht oer de finish yn Ljouwert

maintext: Hûnderten dielnimmers oan de alvestêdekuiertocht komme sneon oan yn it sintrum fan Ljouwert. De finish is by skouboarch De Harmonie. Tiisdei begûnen de kuierders oan de tocht oer goed twahûndert kilometer. Der wie ek noch in ferzje fan trije dagen en guon minsken rûnen ien dei mei. In soad útfallers wiene der net en it moaie waar hat dêr flink by holpen.


title: 'Buurauto's' foar elektrysk ride yn Fryslân

maintext:
Trije elektryske 'buurauto's' ride der sûnt moandei yn Fryslân om. Se wurde yn it ramt fan de Elfwegentocht ynset by duorsume Fryske organisaasjes. Oant mids july ferhúzje de auto's alle twa wiken nei in folgjend doarp. Sa kinne neffens de inisjatyfnimmers hûnderten minsken yn 'e kunde komme mei it elektrysk riden en it dielen fan auto's.
De Elfwegentocht is de earste twa wiken fan july. Doel is om safolle mooglik Friezen twa wiken lang fossylfrij reizgje te litten. De auto's steane de kommende wiken yn Garyp en Ljouwert. Se binne fan Buurauto, dat it elektrysk riden en auto dielen stimulearje wol.


title: Bitgum wint de 114e Bûnspartij yn Frjentsjer

maintext:
It partoer fan Bitgum hat yn in spannende striid de 114e Bûnspartij wûn. Mei in einstân fan 5-5 en 6-4 wie it partoer fan Johan van der Meulen, Steven Koster en Tjisse Steenstra te sterk foar it partoer fan Winsum.
De finale wie in striid fol flaters. It Winsumer partoer mei Robert Grovenstein, Johannes Boersma en Evert Pieter Tosma wie in ferrassende tsjinstanner foar Bitgum yn de finale. De Winsumers hiene yn de heale finale it sterke partoer fan Seisbierrum oan de kant set. Seisbierrum wie ferline jier noch finalist. Ek Bitgum fersloech yn de heale finale in finalist fan ferline jier: Ljouwert.


title: Sportfiskers sykje alternativen foar angelje mei lead

maintext:
Fryske sportfiskers sykje alternative materialen om mei te fiskjen yn plak fan mei lead. Se meie no noch tsien jier angelje mei lead en dan moat der wat oars oan de angel hingje. It lead fersmoarget it wetter en it moat dêrom net mear brûkt wurde. Dat hawwe it ministearje fan Lânbou en de sportfiskerij ôfpraat.
Alle jierren bedarret der hûnderten tonnen oan giftich materiaal yn de natuer, ôfkomstich fan stikjes lead dy't dobbers, fisklinen en netten swierder meitsje moatte. It eardere kabinet woe it brûken fan it fergiftige metaal ferbiede, mar de sportfiskers hawwe tasein sels frijwillich yn aksje te kommen. Se stribje dernei om oer trije jier al in tredde minder lead te brûken. Dat dogge se troch harren eigen achterban yn te ljochtsjen oer it fersmoargjende karakter fan lead. Mocht it oer trije jier noch net safier wêze, dan kin it kabinet dochs noch yngripe.
It ministearje sil yn dy tiid ûndersykje hokker maatregels dan nedich binne.


title: Waadhoeke mist 75.000 euro troch flater

maintext: Sa'n tûzen ynwenners fan de nije gemeente Waadhoeke hoege dit jier gjin rioelheffing te beteljen. Dit komt troch in flater yn de feroardering. Foar de minsken dy't it betreft skeelt dit sa'n 75 euro, mar foar de gemeente is it in tsjinfaller fan 75.000 euro. De korreksje is foar brûkers fan beboude perselen dy't gjin wetter ôffiere op de gemeentlike rioelearring. De gemeente past de feroardering foar 2019 oan.


description: Fleantúchwrakken bergje moat nasjonaal oppakt wurde, fynt CDA- Twadde Keamerlid Harry van der Molen.

title: Lanlik programma foar bergjen fleantúchwrakken út Twadde Wrâldoarloch

maintext:
Djoer
Bergjen fan fleantúchwrakken is hiel djoer en kostet in soad tiid. Van der Molen snapt dat en fynt dat it no op nasjonaal nivo oppakt wurde moat. Der binne noch sa'n 30 oant 35 fleantugen út de Twadde Wrâldoarloch dy't noch yn de grûn of ûnder wetter lizze yn Nederlân. Yn Fryslân binne dat der noch likernôch sân.
Van der Molen wol graach dat der faasje makke wurdt mei it bergjen fan de wrakken. Yn 2020 fiere we 75 jier frijheid. Dêr is hurd foar striden. Ut respekt foar de slachtoffers en de neibesteanden moat neffens Van der Molen it heft yn hannen nommen wurde.


title: Kollum: ''Eala Frya Fresena''

maintext:
''Friezen binne in bestindich folk. Gean mar nei: al foar de jiertelling waard der oer de Frisii sprutsen, mei tank oan de Romeinen dy't dat fêstlein ha. Yn dy tiid wiene de Friezen proto-Keltysk, neffens de lêste wittenskiplike stân fan saken. Dat betsjut dat de nammen fan de minsken oars wiene en dat de taal in Keltyske taal wie. Verritus en Malorix binne bygelyks bekende Fryske stammelieders út it jier 54. De taal kin oant op beskate hichte neigien wurde troch ûnder oaren de stúdzje fan de runen.
Mei de migraasjeperioade, likernôch fan de 4e iuw ôf, ferdwine de Friezen út byld. Nei alle gedachten troch it feroarjen fan it klimaat, troch it heger kommen fan de seespegel, giene minsken fuort. Benammen oan de westlike kust wie amper bewenning mear, yn it terpegebiet hâlden noch wol wat trochsetters ta. Yn it jier 515 komme de Friezen wer foar 't ljocht. Yn stee fan Keltysk binne dy saneamde 'nije Friezen' Germaansk. Dat is ek wer nei te gean út de stúdzje fan de runen, sis mar in soarte fan alfabet. Troch lytse feroaringen yn dy tekens kinne wittenskippers sjen dat wurdlûden oars klinke. Op dy wize is fêst te stellen dat de taal fan de nije Friezen tenei Noardsee-Germaansk is, wierskynlik ûnder ynfloed fan Denen en Saksen. Opfallend is it gegeven dat de namme Friezen bestean bliuwt. In sterk merk, soene de reklamejonges sizze.
Hawar, Fryslân wreidet út fan It Swin oant de Weser, de Lex Frisionum (Wet fan de Friezen) wurdt skreaun en alles giet hartstikke moai oant de Franken dat lêstige Fryslân marginalisearje. Likegoed bliuwt it bestean: Lyts mar krigel. Sa komme yn de 12e en 13e iuw ôffurdigen fan de sân Fryske lannen by de Upstalsbeam yn Aurich byinoar om rjocht te sprekken, besluten te nimmen en, as it moast, de Fryske frijheid te ferdedigjen. Dat gearkommen fûn ien kear yn 't jier plak op de tiisdeis nei Pinkster.
Ik moast hjir oan tinke nei oanlieding fan in online petear tusken in Amerikaan en in Hollanner. Dat gie oer de trailer fan de film Redbad. De Amerikaan hifke wêr't dat eins oer gie. De Hollanner antwurde dat it oer de lêste Fryske kening gie dy't tsjin de Kristlike ynkringer focht. Hy heakke dêroan ta dat dy Fryske stam noch hieltyd bestie. Dat dy in eigen taal hie. Dat de Friezen ien fan de noch mar in pear oarspronklike stammen yn Europa wiene, yn 'e mande mei de Samii.
Sa is it. Fryslân hat in lange en rike histoarje. Dy meie wy koesterje én fuortsette. Want it giet om de takomst. Dat lear de skiednis, brûk de taal, jou dy lang om let syn rjochtlik plak yn it ûnderwiis en stean noed foar dat machtich kultureel ferskaat. Trouwens: jûn komme Friezen byinoar by de Upstalsbeam yn Aurich. Noch altyd, ek al binne de ûnderwerpen feroare. Sa't ik oan 't begjin al sei: Friezen binne in bestindich folk!''


title: SC Hearrenfean wint spannende earste wedstriid fan Utrecht

maintext:
Sportklup Hearrenfean hat woansdeitejûn in spannende earste wedstriid fan de play-offs om Europeesk fuotbal wûn fan FC Utrecht. Yn it Abe Lenstrastadion op it Hearrenfean rekkene de ploech fan trainer Jurgen Streppel mei 4-3 ôf mei de besikers út Utrecht.
Sterk begjin
Yn de earste helte wie Hearrenfean oppermachtich. Al nei njoggen minuten lei de bal foar it earst yn it net troch in frije traap fan Yuki Kobayashi. In kertierke letter wie it 2-0. Reza Ghoochannejhad kopte binnen út in foarset fan Arber Zeneli. Mei dy twa doelpunten gie Hearrenfean it skoft yn. Gyrano Kerk krige krekt foar rêst noch in kâns foar Utrecht, mar keeper Hansen koe in doelpunt foarkomme.
Utrecht komt werom
Yn de twadde helte wreide Sportklup Hearrenfean de skoare fierder út. Daniel Høegh kopte yn de 48ste minút de 3-0 tsjin de touwen, út in frije traap fan Zeneli. Troch de trije doelpunten fan de Feansters like de winst feilich, mar neat wie minder wier. Yn de 50ste minút skoarde FC Utrecht foar it earst; Zakaria Labyad makke de 3-1.
In kertierke letter wie it deselde Labyad dy't ek de 3-2 notearre. In fan rjochting feroare skot fan Urby Emanuelson betsjutte dat de wedstriid wer yn it lykwicht kaam: 3-3. Lange tiid like de wedstriid ek sa te einigjen, oant Denzel Dumfries yn de 87ste minút de winnende treffer makke: einstân 4-3.
Return
Takom sneon is de twadde wedstriid, dan moat Sportklup Hearrenfean yn aksje komme yn de Galgenwaard yn Utrecht.
SC Hearrenfean - FC Utrecht 4-3 (2-0) 9. Kobayashi 1-0, 23. Ghoochannejhad 2-0, 48. Høegh 3-0, 50. Labyad 3-1, 63. Labyad 3-2, 65. Emanuelson 3-3, 87. Dumfries 4-3.
Opstelling SC Hearrenfean: Hansen, Dumfries, Høegh, Bulthuis, Pierie, Kobayashi, Thorsby, Van Amersfoort (72. Rojas), Ghoochannejhad (88. Hornkamp), Veerman, Zeneli.


title: Miggewolken lâns Iselmarkust soargje opnij foar ûngemak

maintext:
By de Iselmarkust fleane dizze maitiid wer hûnderttûzenen lytse michjes om yn grutte dûnsjende wolken. De michjes soargje foar oerlêst, foaral by fytsers, mar automobilisten ha der ek lêst fan. It liket wol of hoecht de temperatuer mar in lyts bytsje omheech te gean, of se binne der wer. Mar wêrom fleane se mei-elkoar yn grutte wolken rûn en wêrom foaral yn it Fryske Iselmargebiet?
Fuortplantsjen is suksesformule
Jan Schram fan It Fryske Gea: "It lege wetter en de grutte hoeveelheid slyk oan de Fryske side fan de Iselmar is in ideale omjouwing foar michjes om harren fuort te plantsjen." De wyfkes lizze yn it slyk de aaikes, sân wike letter komme dizze út en dêrnei fleane de michjes út. De michjes libje mar trije dagen, mar om't de wyfkes oant wol 3.000 aaikes lizze, ûntstiet der yn dizze regio in gigantyske populaasje miggen.
"Je kinne dus wol sizze dat de bistjes in suksesformule hawwe om nettsjinsteande har koarte libben, dochs foar in enoarm neiteam te soargjen", seit Schram. De michjes binne dan ek in wichtige boarne fan iten foar in grut ferskaat oan bisten, sa as fûgels, fisken, kikkerts en salamanders.
Dûnsjende miggewolk
Mar hoe kin it dat de michjes har lykje te sammeljen en mei har tsientûzenen dûnsjende wolken foarmje? Schram: "De michjes sykje beskerming byelkoar, wêrtroch't se yn grutte groepen rûnfleane, oant se deagean."
Tips
Lês hjir hoe't je de plette miggen op tûke wize fan je autorút krije.


title: Dronken en sliepe op de fyts

maintext: In 19-jierrige fytser út Ljouwert hie yn de nacht fan tiisdei op woansdei safolle drank op, dat hy lizzend op syn fyts yn sliep foel. In motorplysje fûn de jonge lizzend op it Saailân. Neffens de plysje wie de jonge op 29 april ek al oantroffen mei tefolle drank op. Hy is tegearre mei in maat nei hûs ta stjoerd.


description: De organisaasjes wolle gjin inkeld risiko nimme no't it KNMI koade oranje útroppen hat: kuierders kinne thúsbliuwe.

title: Koade oranje: 'Avondvierdaagse' yn ferskate plakken giet oer

maintext:
De organisaasje yn Drachten hat oerlein mei de belutsen ynstânsjes en hat dêrnei mei it each op de feilichheid besletten de kuierders net op 'en paad te stjoeren. Der is fansels in kâns dat it oerwaait, mar yn Drachten wolle se gjin risiko nimme. Op It Hearrenfean, yn Frjentsjer en yn Driezum/Wâlterswâld giet de kuiertocht ek net troch.
It is tiisdei op de kop ôf in jier lyn dat it ek sok waarm waar wie en dat ferskate organisaasjes fan de Avondvierdaagse de kuierders ek net op 'en paad stjoere woene.


title: Plannen genôch foar gebou grifformearde tsjerke Lemmer

maintext:
'It gehiel opsplitse en brûke foar meardere nije bestimmingen.' Dat wie de meast neamde suggestje foar de grifformearde tsjerke fan De Lemmer dy't te keap stiet.
De PKN-gemeente brûkt op it stuit twa gebouwen. Foar it tal tsjerkegongers hoecht dat bepaald net, Dêrom is besletten de eardere grifformearde tsjerke te ferkeapjen. De tsjerke sels mei pastorij en kosterswente is fan 1890 en in gemeentlik monumint. De gebouwen dêrachter binne fan folle letter datum en meie wol sloopt wurde. It leafst sjocht de PKN-gemeente dat de tsjerke sels in publike funksje hâldt.
By in iepen hûs en op in ynformaasjegearkomste wie tiisdei aardich wat flecht op 'e koai. De measten seagen as oplossing in kombinaasje fan apparteminten mei in galery, in grand café, en/of konsertromte.
De tsjerketoer makket de ferkeap ekstra lestich, om't de nije eigener noch dit jier begjinne moat mei de restauraasje dêrfan.


title: Bemanning Sterke Yerke knapt monumint op Bonêre op

maintext:
In oantal âld-bemanningsleden fan de Sterke Yerke reizget oer in pear dagen ôf nei Bonêre om dêr it Sterke Yerke monumint op te knappen. Der wiene earder ek al plannen foar, mar no giet it echt oan.
Fjouwer jonge Friezen stutsen yn 1979 mei in sels boud flot de Atlantyske Oseaan oer. Mei de tocht woene se ûnder oaren omtinken freegje foar de wetterfersmoarging op see. De tocht einige goed 100 kilometer fan de kust fan Bonêre, doe't it flot sonk.
Der waard dêrnei in monumint makke op it eilân foar de Sterke Yerke. Dit is no lykwol ta oan in flinke opknapbeurt.
Mear ynformaasje oer de legindaryske reis fan de Sterke Yerke yn 1979 is hjir te finen.


title: Eksamenpraat #1: Hoe hasto dy taret?

maintext:
It wurde wer in pear spannende wiken foar in soad Fryske learlingen, want moandei binne de eineksamens begûn. We binne benijd hoe't de eksamenkandidaten dizze tiid trochkomme. Dêrom geane we ferskate skoallen ôf en lizze we de learlingen alle dagen in fraach foar yn ús rubryk Eksamenpraat.
As earste binne we op it Dockinga College yn Ferwert, dêr't it eksamen Nederlânsk foar VMBO makke waard. We fregen dêr hoe't de kandidaten harren taret ha op de eksamens.


title: Nije tankautospuiten en rêdweinen foar de brânwacht

maintext:
De brânwacht Fryslân hat der sûnt sneontemoarn njoggen nije weinen by. It giet om sân tankautospuiten en twa rêdweinen. Dy lêste twa binne foar de brânwacht fan Dokkum en dy fan Ljouwert. De tankautospuiten komme ûnder oare by de korpsen fan Menaam, Sint Anne, Snits en Jobbegea.
Kommandant Wim Kleinhuis naam de kaaien fan de auto's yn ûntfangst fan de fabrikanten en joech se dêrnei troch oan fertsjintwurdigers fan de ferskate korpsen.


title: Auto falt meters nei ûnderen by ûngelok

maintext:
By in nuver ûngelok yn Ljouwert is moandeitemoarn in frou ferwûne rekke. De frou is mei har auto dwers troch in stek op it parkearterrein fan de Jumbo supermerk oan it Johannes Kolffplein riden. Se kaam dêrnei meters leger op de oprit nei it parkeardek telâne.
It slachtoffer is mei ûnbekende ferwûnings nei it sikehûs brocht. Der rekke ek noch in twadde auto skansearre, dy is nei alle gedachten rekke troch de auto fan de frou en tsjin it stek botst. Neffens tsjûgen bleau it gas fan de auto hingjen. De plysje docht noch ûndersyk nei de krekte oarsaak fan it ûngelok.


title: LIVE: Fytsalvestêdetocht 2018

maintext:
15.000 riders stappe op dizze pinkstermoandei wer op de fyts foar de 235 kilometer lange Fytsalvestêdetocht. Moandeitemoarn sette de tocht yn Boalsert útein mei it startskot fan swimmer Maarten van der Weijden. Yn dizze liveblog hâlde wy dy op de hichte fan alle nijtsjes dy't foarby komme op social media en in seleksje fan de hichtepunten fan telefyzje. Fansels kinst de Fytsalvestêdetocht ek fia de livestream hjirboppe sjen.
10.35 oere: De dielnimmers oan de fytsalvestêdetocht meie op syn meast 25 kilometer yn de oere fytse. Om te soargjen dat de fytsers harren dêr oan hâlde, is yn Dokkum de earste tiidskontrole. En it feit dat der te min wetterpunten binne, komt troch in kommunikaasjeflater neffens de organisaasje.
10.22 oere: De stimpelposten hawwe it drok mei sa'n soad fytsers op 'en paad. Dat leveret yn Holwert in lytse opstopping op. Gelokkich makket de muzyk in soad goed.
Smoardrok yn Holwerd op 68 km. Stimpele nimt tiid. Gelokkich sit de sfear der goed yn. #fyts11 #11steden pic.twitter.com/y3nArmwGfw — Timo Jepkema (@timojepkema) May 21, 2018
10.00 oere: En ja: panne heart der sa no en dan ek by...
Hindrik en Koert út Hallum en Ternaard hawwe al oan it sleuteljen west. Lekke bân. It kin allinnich mar better wurde, fertelle de beide manlju nuchter. #fyts11 pic.twitter.com/vx0v59uLdo — Timo Jepkema (@timojepkema) May 21, 2018
9.46 oere: Der is in opfallend leech tal minsken thúsbleaun dizze fystalvestêdetocht. Mei-elkoar 14.679 dielnimmers binne oan de tocht begongen seit alvestêdefoarsitter Stephan Rekker. Ek op de rûte ferrint alles goed; op in beblette knibbel nei.
De omstandigheden zijn perfect op 45 km (Froubuorren) en 52 km (Alde Leije). Een bebloede knie, maar geen bijzonderheden. #11steden #11fyts pic.twitter.com/EQFh1LKSyR — Timo Jepkema (@timojepkema) May 21, 2018
9.35 oere: Under oare troch it waarme waar, binne de wetterpunten op de rûte hiel drok. Der steane flinke rigen en op guon plakken is mar ien wetterpunt oansletten.
8.36 oere: Ferslachjouwer Aukje de Hoop trof Jan ter Braak en Akke van der Werf yn Dokkum. It pear út Hoogeveen hat tegearre al 100 kear de tocht fytst. Akke fytste de tocht 44 kear, Jan fytste al 56 kear. Om dat sjen te litten ha se beide in giel hoeske oer de helm hinne mei samen 100 x derop.
8.22 oere: Ek de lêste groep fytsers is op 'en paad. Undertusken sit ferslachjouwer Simone Scheffer al oan de kofje yn Holwert.
8.004 oere: Ferslachjouwer Timo Jepkema en kameraman Ronald Talsma ride fan stêd oant stêd om de toch yn byld te bringen foar de minsken thús.
In hiel goeiemoarn! Op dizze #11steden dag. Fanút Frjentsjer is Team Fleanende Reporter der hielendal klear foar! pic.twitter.com/NOoecF3L96 — Timo Jepkema (@timojepkema) May 21, 2018
7.58 oere: Warkum makket him op foar de tûzenen fytsters.
7.38 oere: Wykagint Kroes regelet fan 'e moarn it ferkear yn Holwert. Deputearre Sander de Rouwe genietet fan de fytstalvestêdetocht en wie der al ier n betiid by.
De @Fietselfsteden hoofdstad ontwaakt. Wakker geschoten door olympisch kampioen én binnenkort 11-steden zwemmer Maarten van der Weijden. Het wordt weer genieten vandaag in onze @provfryslan #11Steden @LF2018 pic.twitter.com/BKkf65nNj5 — Sander de Rouwe (@Sanderderouwe) May 21, 2018
7.20 oere: Ek de taskôgers binne der al betiid by. Hjir by Frjentsjer.
Ik zit er klaar voor #fietselfstedentocht eerste aanmoedigplaats pic.twitter.com/0e3HW6W2lR — Dagvoorzitter Tineke (@10VoorJeDag) May 21, 2018
6.30 oere: De organisaasje stimpelet mar wakker raak en de earste groep fytsers komt oan yn Harns.
Daar gaan we! Op naar #Harns! @sjoerdblomm en ik nemen jullie deze dag weer mee op sleeptouw via #DBstedentocht. Oant straks🎉 pic.twitter.com/PBoXIqJt0X — Romke Gabe Draaijer (@RomkeGabe) May 21, 2018
6.00 oere: Neffens waarman Piet Paulusma wurdt it hjoed perfekt fytswaar: in soad sinne en lekker waarm. Der stiet in matige wyn út it easten/noardeasten en dat kin op de fyts wat ferkuolling jaan.
It waar foar Pinkstermoandei: folop simmer, sinneskynwaar en waarm mei likernôch 24 of 25 graden. ▶ https://t.co/DmOdbUuPga #OmropFryslân pic.twitter.com/jYwM40hzu5 — Omrop Fryslân (@OmropFryslan) May 20, 2018
5.00 oere: Ald-Olympysk swimkampioen Maarten van der Weijden iepenet de 82ste fytstalvestêdetocht mei yn startskot yn Boalsert. De earste fytsers sette útein mei de fytstocht op pinkstermoandei.
4.54 oere: De earste groep fytsers stiet te wachtsjen oant se fan start meie. Ek kollega's Simone Scheffers en har soan Bartele Boersma dogge dit jier wer mei op de tandem. Sy sille binne te folgjen yn har tocht op radio en telefyzje fan 8.00 oere ôf.
4.00 oere: De frijwilligers krije in lêste briefing fan de organisaasje.


title: Kollum: "De bucketlist"

maintext:
"Saken dy't je noch graach ris dwaan wolle yn je libben. Je kinne der fan alles by betinke. Mei dolfinen swimme skynt by in soad minsken op it listje te stean. No bin ik net sa fan it wetter en dy fisken kinne folle better swimme as ik dat kin, dus dat lit ik mar oan my foarbygean. Ut in fleantúch springe is ek neat foar my. Je sille krekt sjen dat de parasjute by my tsjinst wegeret. In tattoo sette litte stiet ek net by de prioriteiten. Ik soe net witte wat ik op my kleurje litte moast, sil ik mar earlik bekenne. Boppedat bin ik der wol wis fan dat it my nei ferrin fan tiid ferfele sil, altyd nei datselde plaatsje te loeren.
In maraton rinne sit der net yn, want dat wol myn rjochter knibbel net lije. Dy begjint nei 300 meter al tsjin te akseljen, in kadootsje fan in traap tidens in trening op it fjild fan Heerenveense Boys, doe't ik in jier as tolve wie. Gjin maraton dus. Op in oaljefant ride liket my ek neat, as ik der al ôf miterje giet it bist my grif op myn hân stean en dan kin ik miskien net wer gitaar spylje. In kuierke oer de savanne is dochs al net Frysk eigen, dus lit mar. Minsken hawwe ek faak it idee om te trouwen, no, dat haw ik 24 jier lyn al dien, dus dat hoecht ek net wer.
De Amerikaan Ben Bender mei graach golf spylje. Hy woe ien kear yn syn libben in 'hole in one' slaan. Dat like him prachtich. En dat is him ek slagge. Fierder net sa spannend, mar wol as je even fierder lêze. Bender begûn mei golf doe't er 28 jier wie. En hy mar oefenje en besykje om dy ferhipte bal yn ien kear yn dat gatsje te slaan. No, it kealle swier. Hy wie der op it lêst wol klear mei en sei dat er foar it lêst de baan op soe. Syn liif woe net mear, hy waard wat kerbintich. Noch ien kear soe it heve. En sa as yn in jongesboek kaam it goed. Hy sloech yn syn lêste rûntsje in hole in one. It hie al even duorre, Ben Bender sloech syn ultime slach doe't er 93 jier wie. Hy hie der 63 jier oer dien. Dan kinne je teminsten echt fan in moai ein sprekke.
Myn bucketlist. Eh, earlik sein soe ik it net witte. Myn broer hat in motor, mar ik jei yn myn bestelbuske al faak te hurd, dus in motor moat ek mar net. In boek skriuwe, dat hoopje ik fansels noch wol wer in kear te dwaan.
Mar yn Drachten, minsken, dêr kin ynkoarten echt regaad makke wurde mei de bucketlist. Mochten jo it mist ha, yn Drachten sille de winkels no ek op snein iepen. Dus as it printpapier op snein op is, kinne jo no ek yn Drachten te plak. Dy moaie stille promenade, dêr't je sneins de fûgels fluitsjen hearre koene, it is ferline tiid. Alle ûndernimmers dy't dat wolle meie aanst ek op de sânde dei yn de wike iepen.
Winkelje op snein yn it algemien. Winkelje op snein yn Drachten yn it bysûnder. Ik moat earlik bekenne dat it net op myn bucketlist stiet. Ik gean leaver in ein te rinnen. Yn de bosk. As jim no allegearre nei Drachten gean, lit my dan mar nei de fluitsjende fûgels lústerje. Kom ik in dei letter wol wer yn Drachten."


title: FIDEO: Bartelje liket op de Lama's, mar dan mei sjongen

maintext: Bertsolaritza is in Baskysk fenomeen dat dêr grutter is as fuotbal of popmuzyk. In kombinaasje fan ymprovisaasje en sjongen, dy't ek wolris populêr wurde kin ûnder ús Friezen. Dat tinke en hoopje inisjatyfnimmers Mirjam Vellinga fan de Afûk en programmamakker Bart Kingma. Sy sille freed yn de Prinsetún it Barteljen yntrodusearje.


title: Nije cao Arriva foar meiwurkers 'multymodaal ferfier'

maintext:
Foar sa'n tûzen meiwurkers fan ferfierders Arriva en Keolis is in nije cao ôfsletten. It giet om minsken dy't wurkje yn it 'multymodaal' ferfier, it ferfier oer regionaal spoar, al of net yn kombinaasje mei busferfier. Se binne aktyf as treinmasinist, steward of bussjauffeur. De multimodaal-cao is in oare cao as dy foar it streekferfier. Dy jildt foar sa'n 12.000 minsken en is op it stuit ynset fan stakingsaksjes.
Neffens it fakbûn FNV krije de wurknimmers 'multymodaal' der mei yngong fan 1 jannewaris fan dit jier 2 persint lean by en mei yngong 1 april lêstlyn nochris 1 persint. Masinisten krije in taslach dy't oprint fan 3 euro de tsjinst yn 2018, nei 6 euro yn 2019 en 9 euro yn 2020.
By tweintich tsjinsten yn 'e moanne giet it om 180 euro ekstra ynkommen. Ek binne der regelingen foar 55-plussers.


title: Waadferiening: "It giet min mei it Waad"

maintext:
It giet min mei it Waad. Dat seit de Waadferiening op basis fan ûndersyk troch mear as hûndert wittenskippers. Dy hawwe in rapport opsteld foar de ynternasjonale konferinsje oer it Waad dy't dizze wike plakfynt yn Ljouwert. De wittenskippers binne net posityf oer de fiskstân, de gefolgen fan klimaatferoarings foar kwelders op de eilânnen, de briedfûgels en de betsjutting fan it Waad foar fûgels dy't der benammen komme om te fretten.
Undersyk en maatregels binne te fragmentearre om it hiele ekosysteem fan it Waad te ferbetterjen, sa stiet der yn it rapport. Wat Nederlân, Dútslân en Denemarken fjouwer jier lyn ôfpraat ha oer it Waad, binne de lannen lang net altiten neikaam.
Woansdeitemoarn plante direkteur Lutz Jacobi fan de Waadferiening dêrom symbolysk in reade flagge op it strân fan Harns. Neffens Jacobi moat der mei yngong fan takom jier ien nije behearder oansteld wurde mei foldwaande jild, foech, kennis en minsken.


title: FIDEO: De weropbou fan skûtsje Sterke Jerke (2)

maintext:
Nei twa IFKS-kampioenskippen yn de Lytse A lonket de grutte klasse nei skipper Pieter Jilles Tjoelker en syn bemanning fan de Engelina Smeltekop. Nei in syktocht fine se in Bûtenfallaatster. It skûtsje is jierren as charterskip brûkt, hat twa mêsten, in te grutte roef en noch in hiel soad oare mankeminten. Mar yn de eagen fan de bemanning is it it perfekte skûtsje om mei te nimmen nei de C-klasse.
It hiele team wurket de hiele winter hurd troch om de Sterke Jerke wer yn tradisjonele steat werom te bringen. De deadline? De earste echte krêftmjitting fan it seizoen: Lemmer Ahoy, no tongersdei. Afke Boven folge de hiele operaasje en makke in twalûk. Is it Tjoelker en syn team slagge om it skip op tiid sylklear te krijen?
Moandei diel 1. Tiisdei diel twa. Woansdei skoot skipper Pieter Jilles Tjoelker oan yn Fryslân Hjoed om foarút te sjen op it seizoen.


title: Kollum: "Frede op ierde"

maintext:
"Jûn betinke we de deaden en ik ha alwer bylden sjoen fan de oarloch. Ik fyn it altyd sa freeslik en it leafste sjoch ik soks net. Al dy ferhalen fan famyljes dy't útelkoar skuord binne, heiten en memmen dy't elkoar en de bern kwytreitsje... soks spilet generaasjes letter noch in grutte rol yn it libben fan de neibesteanden. Ik hoech gjin films te sjen om te begripen hoe wreed en hertferskuorrend dat is.
Mar om dizze tiid hinne is der gjin ûntkommen oan en dat is miskien mar goed ek. We libje net mear yn it ferline, mar wat der doe bard is, bart op oare plakken yn 'e wrâld likegoed noch. Oarloch fiere liket wol fan alle tiden te wêzen, mar ik begryp it net. Al dat geweld en al dy ellinde, en foar wat eins?
Ik ha neat mei machtspultsjes en soe it leafste wolle dat we allegear fredich mei-elkoar libje. Ik tink faak dat it in korrupte binde is en dat de machthawwers dy't elkoar de oarloch ferklearje, úteinlik neat om de slachtoffers jouwe. As in minskelibben yn harren eagen mear wurdich wêze soe, dan kinne je it dochs net oer je hert ferkrije om alles plat te bombardearjen?
Ast yn guon searjes en films sjochst dat kloften manlju eartiids mei swurden en skylden op elkoar yn fleagen, dan sjoch ik in massale slachtpartij. En wat ik dan net goed begryp, is dat se soks hjoeddeis noch moai fine. Ferskate slachfjilden wurde neispile troch folwoeksenen en se fine it machtich.
Us âldste wie fan fan Call of Duty en doe't se lytser wiene, boarten se ek oarlogje. Kompleet mei in soldatepak fan Dick's Dump Store út Ljouwert. Doe't wy ris op fakânsje wiene nei Frankryk, hawwe wy ek op plakken west dy't yn Call of Duty sitte. Dat wie doe hiel yndrukwekkend mar dochs ha ik it idee dat manlju oer it algemien mear fassinearre binne troch oarloch as froulju.
Ik ha eartiids foar it fak Dútsk in boek lêzen oer Mengele. Ik wit net mear hoe't it hjitte mar ik wit noch wol dat der freeslike dingen yn stiene. Bygelyks dat se de skonken fêstbûnen fan in frou dy't in poppe krige, om te sjen wat der dan barre soe. Of dat guon minsken der sa min oan ta wiene dat de rotten yn harren omfrieten. De meast ôfgryslike eksperiminten binne doe útfierd en ik kin dêr by myn folle ferstân net by.
Der rinne in protte sike geasten om op dizze wrâld en as sokken oan 'e macht komme dan hawwe in hiele soad oaren pech. Dat heart wat simpel, mar sa is it wol. En sike geasten binne faak sljocht op macht en geweld. Immen dy't noch net in mich deaslaan kin, sil neffens my nea presidint wurde of yn it leger gean. Dy sil wierskynlik ek net in lân ferdigenje kinne, mar as alle minsken sa wiene, dan wie dat ek net nedich.
Ferdiele en hearskje ... Salang't rassen, religys en lannen tsjin elkoar útspile wurde, sille der noch in soad slachtoffers stjerre yn 'e striid. Slachte en offere foar de gloarje fan in oar. Ik freegje my wolris ôf hoe't it wêze soe as alle soldaten elkoar de hân jaan soene, yn stee fan elkoar de harsens yn te slaan. As Trump en Poetin fjochtsje wolle, dan sykje se it sels mar út. Of lit harren love meitsje yn stee fan war. En fan de War on Terror meitsje we dan de War of Error.
Miskien tink ik fierste simpel, mar frede op ierde liket my in moaie missy ta... wa wol dat no net?"


title: Geert Arend Roorda wurdt assistint-jeugdtrainer by Sparta

maintext:
Ald-fuotballer Geert Arend Roorda sil oan de slach by earedifyzjeklup Sparta Rotterdam. Roorda wurdt assistint-trainer by de A jeugd en wurdt taheakke oan it skoutingsteam fan de klup. Op dit stuit is Roorda tegearre mei Gerald Sibon trainer by Udiros en ek by de jeugd fan Flevo Boys.
De âld-fuotballer fan SC Hearrenfean is dwaande mei syn trainersdiploma's. Hy hat no TC2 helle en wol op foar TC1. Dan is it handich om by in betelle fuotbalklup oan de slach te gean, seit Roorda yn in reaksje.


title: Marit Bouwmeester tiisdei net yn aksje op Regatta Medemblik

maintext:
Sylster Marit Bouwmeester fan Warten is tiisdei net yn aksje kaam op de Regatta fan Medemblik. Dat hat se sels besluten. Neffens de Laser Radial-sylster past dizze wedstriidwike yn Medemblik net goed by har plannen foar Aarhus. Normaalsprutsen soe se no krekt begûn wêze mei de training foar it WK. In wedstriid komt dan net goed út.
Bouwmeester seit dat de Laser Radial-klasse yn Medemblik in lyts wedstriidfjild hat. Dêr sile net folle toppers. Dêrom kin se der net folle út helje en hat se besluten in eigen programma te folgjen. It hinget fan it waar en fan it trainingsplan ôf oft Bouwmeester de kommende dagen in pear wedstrydsjes mei fart.


title: The Fruit Farm Group wol grûn by Seisbierrum oerkeapje

maintext:
De provinsje Fryslân is yn petear mei The Fruit Farm Group oer de ferkeap fan grûn foar kassebou by Seisbierrum. Neffens deputearre Sander de Rouwe wol it bedriuw, dat ferline jier de firma Hartman oernaam, in grutte ynvestearring dwaan yn Noardwest-Fryslân. It giet om in ynvestearring fan tsientallen miljoenen yn in grut nij kassekompleks foar de tylt fan biologyske produkten.
Geotermy
Foar de ferwaarming fan it kompleks wol it bedriuw gebrûk meitsje fan geotermy.
It bedriuw hat it ynvestearringsjild noch net byinoar. Yn de rin fan dit jier moat dúdlik wurde oft de útwreidingsplannen fan The Fruit Farm Group trochgeane.
Pear hûndert nije banen
Neffens deputearre De Rouwe kin de útwreiding wol in pear hûndert nije banen opsmite. De provinsje wol dêrom wol meiwurkje oan de plannen fan The Fruit Farm Group.
Waddenglas
De grûnferkeap wurdt mooglik ien fan de lêste transaksjes fan it projekt Waddenglas, in mienskiplik inisjatyf fan provinsje, gemeente en ryk om de glêstúnbou yn Noardwest-Fryslân te stimulearjen.
It projekt Waddenglas wurdt nei alle gedachten ôfsletten mei in mienskiplik ferlies fan 4 miljoen euro. Dêrfan komt 1,3 miljoen euro foar rekken fan de provinsje.


title: Scooterrider ûnderút by efterfolging yn Ljouwert

maintext:
Yn de nacht fan tiisdei op woansdei hat de plysje in 20-jierrige man út Ljouwert oanhâlden nei't er ûnderút gong wie mei in stellen scooter. De man ried slingerjend oer de Heliconwei, doe't de plysje him tsjinkaam. De scooterrider negearre in stopteken en naaide út. By it Europaplein gong de man mei bromfyts en al ûnderút doe't er de stoeprâne rekke.
Dêr hold de efterfolging lykwols net op. De man naaide op 'e nij út, mar koe oanhâlden wurde troch de plysje. Ut ûndersyk docht bliken dat de scooter dit wykein stellen wie. Ek hie de man gjin rydbewiis. De 20-jierrige Ljouwerter wie ûnder ynfloed fan drugs, mar wegere om mei te wurkjen oan in bloedproef. De man sit fêst foar fierder ûndersyk.


title: Waar soarget foar rêstige Blomkemerk

maintext:
Foar de blommen wie it goed, mar foar de ferkeap net bepaald. De tradisjonele Blomkemerk yn Ljouwert hie tongersdei in soad lêst fan it minne waar.
It reinde eins de hiele moarn en dat soarge derfoar dat der net in soad besikers nei it sintrum fan Ljouwert kamen. Der waard yn it foar ferwachte dat der sa'n 30-tûzen minsken op de merk ôf komme soene, mar it is mar de fraach oft dat oantal tongersdei helle wurdt. De ferkeapers op de merk wiene der yn alle gefallen net wiis mei.
Meastentiids wurdt der op de Blomkemerk moarns in soad ferkocht en is der middeis benammen in soad drokte fan minsken dy't allinnich komme foar de gesellichheid.


title: Earste pup opfongen yn seehûnesintrum Pieterburen

maintext:
Yn seehûnesintrum Pieterburen is de earste seehûnepup fan dit seizoen opfongen. De lytse seehûn waard freed oantroffen op it strân fan Flylân. Nei kontrôle en observaasje waard besletten de wurge pup op te fangen. It bist waard ûndersocht yn it seehûnesintrum en is dêr fan sneon ôf te bewûnderjen.
De kommende tiid wurdt de seehûnepup noch wol goed yn 'e gaten hâlden, om't se noch frij jong is.


title: 180.000 euro foar enerzjysunige gemeentlike gebouwen SWF

maintext:
Súdwest-Fryslân lûkt in lytse 180.000 euro út foar it enerzjysunich meitsjen fan de gebouwen fan de gemeente. Sa krije trije toiletgebouwen in eigen waarmtepompboiler, sadat der gjin gasoansluting mear nedich is. Op in soad oare gebouwen komme sinnepanielen. Mei-elkoar giet it wol om 400 panielen, dy't op gemeentlike gebouwen yn bygelyks Snits, Boalsert, Wytmarsum en Warkum komme.
Earder al naam Súdwest-Fryslân it beslút om sinnepanielen te ynstallearjen op de dakken fan fjouwer grutte sporthallen, yn Boalsert, Drylts en twa yn Snits. Foar doarpshûzen rint al in projekt om ek op dy dakken sinnepanielen te pleatsen.
Twa wiken lyn makke de gemeente al it begjin mei it miljeufreonliker meitsjen fan de gemeentlike auto's.